7 Kelemahan Sistem Demokrasi Yang Jarang Diperkatakan

Demokrasi kerap dipuji sebagai sistem pemilihan kerajaan paling adil. Hujahnya - semua orang mempunyai suara yang sama dan hak yang serupa dalam memilih siapa bakal jadi pemerintah atau kerajaan.

Disebalik banyak perbincangan berkenaan sistem demokrasi, apa yang jarang diperkatakan oleh kita adalah berkenaan keburukan sistem demokrasi itu. Harus kita ingatkan diri kita - dalam setiap perkara pasti ada baik dan buruknya termasuklah juga sistem demokrasi.

Salah satu kelemahan paling ketara dalam sistem demokrasi, adalah bagaimana usaha-usaha politiking dilakukan hari demi hari, demi 'mendedahkan' kelemahan kerajaan atau ketidak upayaan pihak pembangkang.

Semua perkara buruk yang boleh dijadikan isu, akan diperbesarkan dengan harapan agar persepsi negatif yang dibina dapat melekat dalam minda pengundi sehinggalah tiba pilihanraya berikutnya. Ini bermakna, pengundi kebiasaannya akan diajak untuk melihat sisi buruk setiap parti atau pihak dalam sistem demokrasi, bukan sisi yang baik.

Yang lebih menakutkan - kita juga seakan-akan dipujuk untuk menerima cemuhan, kritikan atau pendedahan yang berlaku merupakan bukti 'demokrasi' sedang berjalan dengan baik. Kita pun akhirnya akan turut sama terperangkap dalam jerat politik negatif sistem demokrasi.

Salah satu propaganda paling popular yang akan digunakan dalam mana-mana sistem demokrasi, adalah dengan menyuntik rasa tak cukup atau tak puas hati rakyat - bukan sekadar pada pihak lawan, malahan kepada kehidupan rakyat sendiri.

Rakyat diajar untuk merasakan mereka senantiasa layak diberikan bantuan lebih, mendapat gaji lebih, fasiliti yang lebih baik atau perkhidmatan yang lebih baik daripada ahli atau parti politik. Persepsi ini yang ditanam dalam tempoh jangka masa yang panjang hanya akan melahirkan masyarakat yang sentiasa bertelagah terhadap sesuatu, tanpa berusaha merasa syukur dengan apa yang mereka ada.

Pernahkah anda rasa sedemikian rupa? Hahaha. Penulis pun sama. Tak salah rasanya kalau penulis katakan majoriti rakyat Malaysia pun mempunyai pendapat serupa.

Lihat sendiri media di negara kita - cuba anda sebutkan pihak media mana yang boleh dikatakan adil dan tidak berpihak atau bersikap berat sebelah. Cukup sukan bukan? Ini adalah hasil daripada sistem demokrasi yang diamalkan kita.

Amat sukar untuk kita mendapat liputan media yang tidak memilih sama ada pihak kerajaan atau pembangkang. Banyak laporan baik tentang dasar kerajaan tidak dilapor media pro pembangkang, sementara media pro kerajaan pula lebih sibuk memaparkan laporan berita yang menjaga imej mereka.

Ekoran daripada semangat politiking yang tinggi, kita sebagai masyarakat juga lebih gemar membaca sesuatu yang kita suka semata-mata. Jadi amat mudah untuk kita ditarik ke kiri dan ke kanan oleh pihak yang kita sokong kerana minda kita didoktrinkan untuk hanya menerima bahan bacaan yang selari dengan citarasa politik kita.

Berbeza dengan sistem-sistem pemerintahan lain, seperti monarki atau diktator - sistem demokrasi memerlukan masa yang sangat panjang dalam menentukan hasil sesuatu dasar.

Perjalanan pembentukan dasar di peringkat Parlimen misalnya, memerlukan tempoh waktu yang cukup panjang bermula daripada perbahasan sehinggalah kepada proses kelulusan oleh YDP Agong. Tempohnya pula bergantung kepada jumlah kerusi yang dimiliki oleh kerajaan.

Sekiranya kerajaan mempunyai 2/3 jumlah kerusi, cepatlah sikit prosesnya. Tetapi ada kalanya wujud situasi di mana beza kerusi kerajaan dan pembangkang tak jauh bezanya, memerlukan proses undian diulangi berkali-kali.

Kita sudah melihat banyak kali situasi di mana hanya disebabkan perbezaan pendapat di antara kerajaan dan pembangkang, sesuatu dasar atau isu yang dibangkitkan diterima atau ditolak bukan disebabkan faktor isu itu, tetapi lebih kepada isu menyokong dan membantah.

Sistem demokrasi hanya akan berfungsi dengan baik sekiranya pihak kerajaan dan pembangkang bebas mengundi mana-mana dasar berdasarkan pendapat sendiri, bukan dikawal oleh parti atau pihak yang mereka wakili.

Sesuatu yang sepatutnya baik untuk pembangunan negara boleh dihalang hanya disebabkan kegagalan untuk mendapatkan sokongan di parlimen. Malangnya, sesuatu dasar yang tak semestinya membawa faedah kepada masyarakat dan hanya menguntungkan pihak tertentu, boleh pula diusul dan diluluskan, tanpa mengambil kira rasionaliti dan perancangan jangka masa panjang.

Sistem demokrasi kerap kali dijulang sebagai saluran terbaik suara rakyat. Walau bagaimanapun, sistem demokrasi juga mempunyai satu kelemahan yang sangat ketara.

Ekoran daripada sistem pilihanraya yang membenarkan sesiapa saja jadi calon, ini bermakna individu-individu yang tidak layak untuk memimpin pun sebenarnya boleh dipilih untuk menjadi wakil rakyat.

Kami pernah menulis satu artikel berkenaan calon-calon pilihanraya pelik yang pernah bertanding sehingga ada yang menang pilihanraya. Walaupun lucu bila difikirkan, bukankah mengundi seseorang, seekor atau satu benda sebenarnya membuatkan segala usaha menjalankan proses pilihanraya itu sia-sia dan hanya membuang masa?

Setiap orang boleh melaungkan 'demokrasi!' Walau bagaimanapun, sistem demokrasi memerlukan satu perkara untuk berlaku, sebelum sistem itu layak dikatakan baik. Apa keperluan itu?

Demokrasi hanya akan berjalan dengan baik sekiranya setiap ahli masyarakat ingin terlibat dengan sistem tersebut secara langsung. Ini bermakna, setiap pengundi yang akan mengundi dalam pilihanraya sedar dan tahu calon yang terbaik untuk dia sokong, parti politik mana yang baik untuk dia dan lebih penting, dasar, gagasan dan manifesto yang dibawa oleh calon-calon pilihan.

Hanya masyarakat yang benar-benar terlibat dalam sistem demokrasi, ingin tahu dan diberitahu secara terbuka informasi serta maklumat yang dia perlu tahu, akan membawa kepada kesan positif sistem demokrasi.

Tanpa penyertaan pada tahap sebegitu, ramai pengundi sebenarnya mengundi membabi buta; hanya mengundi disebabkan oleh sentimen atau dendam politik semata-mata. Ini adalah kelemahan terbesar sistem demokrasi.


Ini Nilai Kekayaan Setiap Pelakon Utama Sitkom "The Big Bang Theory"

Sedar atau tidak, siri sitkom TV The Big Bang Theory boleh dikatakan antara yang paling popular dalam sejarah. Bermula pada tahun 2007, siri ini dijangkakan akan melabuhkan tirai pada tahun 2019 dengan musim terakhir iaitu musim ke-12 diikuti dengan siri khas.

Memandangkan kejayaan siri sitkom ini, maka tak hairanlah jika beberapa daripada watak utama TBBT menjadi antara bintang TV dengan gaji yang paling tinggi.

Pada tahun 2017, para pelakon utama TBBT bersetuju untuk memotong sedikit daripada gaji mereka untuk membolehkan kenaikan gaji untuk 2 ahli baru iaitu Mayim Bialik (Amy Farrah Fowler) dan Mellisa Rauch (Bernadette Rostenkowski).

Bermula sebagai watak pembantu, Mayim dan Mellisa mula diberikan jumlah babak yang lebih banyak dalam beberapa musim terbaru dan menjadi sebahagian daripada watak utama.

Pendek kata, semua pelakon TBBT menerima bayaran yang sangat tinggi daripada watak mereka, termasuk dengan projek-peojek yang lain. Namun, berapa banyak sebenarnya nilai kekayaan mereka ini?

iluminasi.com kongsikan nilai kekayaan pelakon utama The Big Bang Theory menurut CelebrityNetWorth.com.

Menerima gaji purata sekitar RM2 juta untuk setiap episod, yang hanya sedikit kurang berbanding pelakon-pelakon lain, namun gaji ini sangat jauh berbanding apa yang diterimanya sebelum ini ketika menjadi pelakon pembantu.

Melissa yang hanya berketinggian 150 sentimeter ini memainkan watak sebagai isteri Howard Wolowitz bernama Bernadette Rostenkowski dan juga seorang ahli mikrobiologi dengan kelulusan Ph.D.

Di samping peranannya dalam The Big Bang Theory, Melissa juga muncul dalam rancangan komedi "The Realest Real Housewives" dan menjadi penulis bersama serta menghasilkan filem 2015 The Bronze, yang juga dibintanginya.

Melissa juga melakukan alih suara, termasuk menjadi suara kepada watak Harley Quinn dalam filem animasi Batman dan Harley Quinn.

Mayim bukan sahaja memainkan watak seorang ahli neurobiologi dan memiliki Ph.D dalam siri ini, tetapi juga beliau sememangnya memegang gelaran tersebut dalam kehidupan sebenar.

Sama seperti Mellisa, Mayim juga menerima bayaran sebanyak RM2 juta bagi setiap episod sebagai isteri kepada Sheldon. Walaupun tidak mendapat begitu banyak babak sebelum ini, namun gaji Mayim melonjak naik dalam beberapa musim terakhir.

Nilai kekayaan Mayim agak tinggi memandangkan tempoh kerjaya beliau dalam TV, termasuklah watak terkenal yang dipegangnya dalam sitkom pada tahun 90-an iaitu Blossom.

Sebagai seorang ahli neurobiologi berjaya dalam kehidupan sebenar, Mayim  merupakan satu-satunya pelakon TBBT yang benar-benar memahami semua perkara saintifik dalam rancangan ini.

Simon Helberg yang memainkan watak Howard Wolowitz sememangnya terkenal dengan lakonannya yang sangat menjadi dan kelakar, termasuk  muncul dalam musim awal MADtv serta filem seperti Evan Almighty dan Reno 911!.

Gaji yang diterima oleh Simon dalam siri The Big Bang Theory adalah sekitar RM3.3 hingga RM3.7 juta untuk setiap episod.

Dalam kesemua watak utama, watak yang dilakonkan Simon adalah satu-satunya yang tidak memiliki Ph.D di mana Howard Wolowitz hanya memiliki Ijazah Sarjana dalam bidang kejuruteraan.

Oleh itu, Howard sering dipandang rendah namun dalam kehidupan sebenar, beliau memiliki kekayaan sebanyak RM187 juta.

Memandangkan watak yang dimainkan oleh Kunal Nayyar iaitu Rajesh Koothrappali adalah sebagai rakan karib Howard Wolowitz dan mereka sering muncul bersama-sama dalam TBBT, maka tak hairanlah bayaran yang diterima oleh beliau sama dengan yang diterima oleh Simon iaitu RM3.3 hingga RM3.7 juta untuk setiap episod.

Jika tidak berlakon, Kunnal menggunakan masanya untuk menulis termasuk menjadi penulis bersama rancangan Cotton Candy di India.

Kekayaan beliau dianggarkan sebanyak RM187 juta, sama seperti rakan karibnya Simon Helberg.

Sebagai pelakon dengan resume yang paling lama dan paling berjaya dalam ahli The Big Bang Theory, Johnny Galecki menerima bayaran sebanyak RM3.7 juta bagi setiap episod.

Jumlah ini selepas beliau bersetuju memotong baki RM415,000 bagi setiap episod untuk diberikan kepada Mayim dan Melissa.

Johnny memainkan watak seorang ahli fizik eksperimen dan rakan serumah Sheldon Cooper, yang akhirnya berjaya mengahwini gadis idamannya Penny.

Selain daripada terlibat dengan sitkom TBBT, Johnny juga muncul dalam pementasan di Broadway. Kekayaan Johnny dianggarkan bernilai RM208 juta.

Dengan bayaran sebanyak RM4.5 juta untuk setiap episod (sebelum dipotong menjadi RM3.7 juta), Kaley Cuoco memainkan watak Penny, seorang gadis yang mempunyai impian untuk menjadi pelakon tetapi tidak tercapai.

Dia sebaliknya bekerja sebagai pelayan restoran dan kemudiannya menceburi dalam bidang farmasi, bekerja di bawah rakannya Bernadette Rostenkowski.

Kekayaan Kaley daripada bayaran TBBT ditambahkan oleh projek-projek kecil seperti kemunculannya dalam Handsome: A Netflix Mystery Movie pada tahun 2017, pelakon suara bagi watak Eleanor dalam filem Alvin and the Chipmunks yang terbaru serta The Road Chip.

Pada tahun 2017, Kaley menubuhkan syarikat penerbitan sendiri iaitu "Yes, Norman Productions" yang telah memohon hak ke atas buku yang dikenali sebagai The Flight Attendant yang bakal dijadikan siri TV dan dilakonkan sendiri olehnya.

Penulis pasti ramai yang sudah menjangkakan bahawa Jim Parsons yang memainkan watak utama dalam siri ini iaitu Sheldon Cooper akan menggungguli senarai ini.

Dengan gaji yang sama diterima oleh Kaley Cuoco dan Johnny Galecki iaitu sebanyak RM3.7 juta untuk setiap episod atau RM106 juta setiap tahun, sitkom The Big Bang Theory merupakan penyumbang tertinggi kepada kekayaan Jim yang dianggarkan sebanyak RM415 juta.

Dalam sitkom ini, Jim memainkan watak seorang ahli fizik genius tetapi tidak pandai bersosial, watak yang telah memenangi pelbagai anugerah.

Malah, pada satu ketika, Jim menjadi pelakon TV dengan bayaran tertinggi di dunia dengan bayaran sebanyak RM114 juta setahun.

Kini, Jim terus menerima bayaran yang tinggi dengan menjadi pencerita dalam siri Young Sheldon, muncul dalam filem seperti Hidden Figures, Extremely Wicked, Shockingly Evil dan menjadi pelakon suara dalam siri animasi Home.


Ini yang Akan Berlaku Pada Tubuh Anda Jika Makan 3 Biji Kurma Sehari Selama 7 Hari

Sempena bulan Ramadhan ini, umat Islam di seluruh dunia akan menunaikan ibadah puasa. Aktiviti berbuka puasa dan bersahur amatlah sinonim dengan buah kurma. Ini kerana berbuka puasa dengan buah kurma merupakan sunnah Nabi Muhammad S.A.W.

Dari Anas bin Malik, diriwayatkan oleh al-Imam Ahmad dan al-Tirmizi :

Menurut beberapa sumber lain, kurma juga mempunyai banyak manfaat dalam kandungannya terhadap kesihatan tubuh badan manusia. Berikut adalah beberapa manfaat sekiranya anda mengkonsumsi sekurang-kurangnya tiga biji kurma setiap hari selama tujuh hari.

Selain memastikan makanan dapat bergerak melalui sistem pencernaan pada kadar yang baik, kurma juga dapat membantu memastikan bahawa usus itu sendiri berada dalam keadaan baik dan bebas daripada bakteria berbahaya.

Apabila sistem pencernaan dan usus berfungsi dengan baik, begitu juga dengan kolon (bahagian usus yg di sebelah bawah dan lebih besar). Ia juga menyebabkan risiko untuk mendapat kanser kolon semakin berkurang.

Satu kajian yang dijalankan oleh Jabatan Sains Makanan dan Nutrisi mendapati bahawa mereka yang mengkonsumsi kurma dapat meningkatkan kadar kesihatan kolon kerana kurma dapat meningkatkan pertumbuhan bakteria baik yang dapat menghalang pertumbuhan sel-sel kanser.

Kurma mengandungi gula semula jadi iaitu glukosa, fruktosa dan sukrosa yang akan memberikan anda tenaga segera apabila anda memerlukannya.

Tidak seperti bar atau minuman bertenaga, kurma mengandungi komponen sihat lain seperti serat, kalium, magnesium, vitamin dan antioksidan.

Komponen-komponen ini akan mengekalkan tahap tenaga tersebut dan tidak akan membuatkan anda keletihan dengan begitu cepat.

Sekirannya anda ingin membuatkan sistem pencernaan anda berjalan dengan baik dan kerap, kurma adalah sesuatu yang anda perlukan. Hanya dengan secawan hidangan kurma, anda akan mendapat kira-kira 12 gram serat. Ia sebenarnya merangkumi 48 peratus pengambilan serat harian yang disyorkan untuk tubuh anda.

Jumlah dan jenis serat yang betul boleh memberikan manfaat kepada kesihatan pencernaan anda dan dapat mencegah masalah sembelit dan memudahkan pergerakan usus yang kerap. Kurma adalah serat terbaik untuk tugasan itu.

Menurut fakta, satu kajian yang diterbitkan dalam British Journal of Nutrition mendapati bahawa orang yang mengkonsumsi tujuh buah kurma setiap hari selama tiga minggu menunjukkan peningkatan dalam kekerapan tinja dan pergerakan usus berbanding mereka yang tidak memakan kurma.

Kurma mengandungi Vitamin B6 yang terbukti dapat meningkatkan prestasi otak dengan membantu badan menghasilkan serotonin dan neropinephrine.

Serotonin membantu untuk mengawal mood manakala norepinephrine pula membantu badan anda untuk berhadapan dengan tekanan. Kajian telah membuktikan bahawa badan yang mengandungi tahap Vitamin B6 yang rendah sering dikaitkan dengan masalah kemurungan.

Jadi, apabila otak anda bebas daripada sebarang tekanan dan dalam keadaan yang baik maka fokus anda secara automatik akan menjadi lebih tajam dan memudahkan otak untuk proses pembelajaran serta menyimpan maklumat dengan baik.

Buasir adalah salur darah vena yang membesar di bahagian bawah rektum dan dubur. Ia akan membawa masalah apabila ianya menjadi radang atau bengkak di hujung saluran penghadaman.

Masalah ini adalah teruk dan sangat menyakitkan tetapi boleh dirawat atau disembuhkan melalui berubahan diet untuk mengurangkan sembelit.

Kebanyakan doktor akan mengesyorkan diet yang tinggi dalam serat dan itu termasuklah kurma yang dapat membantu kandungan dalam usus untuk sentiasa bergerak supaya buasir anda dapat sembuh dengan cepat.

Kadang-kala, apa yang anda perlukan ialah pengambilan beberapa biji kurma dalam tempoh panjang untuk menyembungkan jantung yang mempunyai masalah.

Kalium yang terkandung dalam buah kurma begitu ajaib dan dapat menurunkan LDL (Low Density Lipoprotein atau kolesterol jahat). LDL adalah penyebab arteri tersumbat dan boleh menyebabkan berlakunya strok dan juga serangan jantung.

Kajian terhadap wanita yang lebih tua mendapati bahawa pengambilan kalium yang tinggi dapat mengurangkan risiko untuk terkena serangan strok dan strok iskemia.

Oleh itu, mulakan pengambilan kurma sebagai diet dan anda akan dapati kesihatan anda akan lebih lancar dan membawa kepada kebahagiaan dalam kehidupan harian anda.


Jack Ma: Ini Apa Yang Anda Harus Belajar Jika Mahu Gaji Tinggi Di Masa Hadapan

Dalam masa 30 tahun lagi, Jack Ma yang merupakan pengasas syarikat e-dagang gergasi Alibaba meramalkan perubahan yang tersangat besar dalam bidang pekerjaan akan berlaku.

Menurut Jack Ma, kecerdasan buatan (AI) akan mengatasi pengetahuan manusia yang membawa kepada kehilangan pekerjaan.

Bagi mereka yang mampu mengikuti arus perubahan ini, golongan ini akan menjadi bertambah kaya dan berjaya.

Namun, mereka yang ketinggalan akan tersungkur dan masa depan akan sangat "menyakitkan".

Teknologi masa kini yang sangat pantas berkembang berpusar kepada satu perkara penting, iaitu DATA.

Menurut unjuran beliau untuk pasaran kerja masa depan, kemahiran yang berkaitan dengan data dan analisis mengenainya akan menjadi sangat berharga.

Alibaba memilih jumlah maklumat pelanggannya yang sangat luar biasa di mana ramai yang melawat laman sesawang Alibaba sebanyak beberapa kali dalam sehari.

Jack Ma bukanlah satu-satunya pemimpin perniagaan yang telah menekankan betapa pentingnya kemahiran analisis.

CEO SpaceX dan Tesla, Elon Musk, kini sedang menjalankan projek untuk mengaitkan otak manusia dengan komputer, yang akan meningkatkan kelajuan pemprosesan data otak manusia yang "sangat perlahan".

Manakala pengasas bersama Microsoft, Bill Gates, berkata keupayaan memanfaatkan maklumat akan mengubah kesihatan global ke arah lebih baik dan mencegah penyebaran penyakit.

Eric Schmidt, bekas pengerusi eksekutif syarikat induk Google Alphabet dan Jonathan Rosenberg, penasihat kepada Ketua Pegawai Eksekutif Larry Page, bersetuju bahawa analisis data adalah kemahiran yang harus dipelajari oleh golongan profesional muda dengan lebih lanjut.


Dulu Pramugari; Kemudian Menjadi Bodyguard; Kini Ratu Thailand - Suthida Tidjai

Sejurus sebelum majlis pertabalan Raja Thailand iaitu Raja Maha Vajiralongkorn, negara jiran kita ini telah menerima ratu baru yang mengejutkan seluruh Thailand.

Ini kerana Raja berusia 66 tahun itu berkahwin secara tidak disangka-disangka dengan timbalan komander unit pengawal peribadinya dalam satu majlis yang mengejutkan.

Ini sekaligus memberinya gelaran Ratu Suthida Vajiralongkorn na Ayudhaya. Suthida yang berusia 40 tahun mengambil bahagian dalam beberapa majlis penobatan berkenaan.

iluminasi.com kongsikan beberapa fakta menarik mengenai ratu baru Thailand, Ratu Suthida Vajiralongkorn.


Tragedi Ramadhan: Kerajaan China Haramkan Umat Islam Puasa Di Bulan Ramadhan

Di kala semua umat Islam di seluruh dunia bergembira menyambut kehadiran bulan yang suci, pihak berkuasa China sekali lagi melancarkan tindakan keras dengan melarang golongan minoriti Islam di negara itu untuk berpuasa dan melakukan amalan agaman yang lain.

Sekatan-sekatan ini dikuatkuasakan terutamanya di wilayah Xinjiang Barat yang majoritinya adalah penduduk Islam, di mana pihak berkuasa China sering tinggal di rumah keluarga Muslim untuk menyekat aktiviti keagamaan, menurut Human Rights Watch dan aktivis-aktivis.

Amnesty International berkata dalam laporan yang dikeluarkan, pihak berkuasa China melihat puasa Ramadan bersama-sama dengan perkara lain yang berkaitan dengan agama Islam termasuk janggut, tudung, solat 5 waktu dan tidak meminum alkohol sebagai satu "tanda ekstremisme".

Walaupun sekatan pada bulan Ramadan berpuasa di sekolah dan pejabat kerajaan telah wujud selama beberapa dekad yang lalu di China, pengawasan secara besr-besaran dan penahanan telah meningkat sejak 3 tahun yang lalu dalam usaha untuk menghentikan keluarga-keluarga Islam daripada mengikuti tradisi walaupun di dalam rumah masing-masing.

Alip Erkin, seorang aktivis media Uyghur untuk Uyghur Bulletin, berkata bahawa penduduk Islam takut akan kemungkinan mereka dihantar ke kem tahanan jika melakukan sebarang aktiviti keagamaan atau menyatakan identiti keagamaan mereka serta budaya tradisional.

Ketika ditanyakan kepada Pentadbiran Hal Ehwal Agama Negara China, tiada komen yang diberikan. Namun dalam sebuah sidang akhbar, jurucakap Kementerian Luar, Geng Shuang berpendapat bahawa China mentadbir urusan agama "menurut undang-undang".

"Kami tegas dalam menolak dan melawan ekstremisme agama. Kegiatan keagamaan biasa oleh pengikut agama dijamin mengikut undang-undang dan adat mereka dihormati," kata Geng Shuang.

Alip Erkin yang kini menetap di Australia memberitahu bahawa ketika beliau bersekolah di China, berpuasa dan solat dalam bulan Ramadhan tidak digalakkan.

Dan pada tahun 2014, sekatan terhadap perkara ini semakin menjadi-jadi. Kerajaan China mula mengumpulkan orang di tempat kerja dan sekolah mereka lalu menghidangkan makan tengah hari untuk memastikan mereka tidak berpuasa.

Terdapat beberapa muat naik dan notis di pelbagai laman sesawang kerajaan China sejak 2014 dan 2015 yang mengharamkan puasa dan tradisi Ramadhan, serta memberi amaran bahawa mana-mana restoran yang ditutup semasa Ramadan akan kehilangan lesennya.

Bukan itu sahaja, sekatan ke atas kebebasan beragama di kediaman sendiri juga semakin membimbangkan sejak kebelakangan ini.

Walaupun terdapat batasan ketat di institusi kerajaan di seluruh China pada tahun 2014 dan 2015, namun banyak keluarga masih diberi kebebasan beragama di rumah.

Namun semuanya berubah pada Mei 2017 apabila Alip dan bapanya ditahan. Dalam tahun yang sama, laporan pengasingan besar-besaran mula muncul dan pengawasan dipergiat.

Pertubuhan Bangsa-Bangsa Bersatu menganggarkan sehingga 1 juta orang Uighur dan kumpulan orang Islam lain ditahan di kem pendidikan semula di wilayah Xinjiang sejak tahun 2017.

Kamera dan perakam audio kini dipasang di setiap jalan dan memantau pintu-pintu masuk rumah.

Pegawai kerajaan juga telah mula melakukan program "tinggal di rumah" di mana "keluarga-keluarga Islam dikehendaki memberi maklumat mengenai kehidupan mereka dan pandangan politik, dan tertakluk kepada doktrin politik".

Aileen, seorang Muslim Hui dari wilayah barat daya Gansu, berkata bahawa pegawai kerajaan kerap menggeledah rumah dan tinggal bersama keluarga di Xinjiang selama kira-kira seminggu dengan tujuan "untuk memastikan tidak ada amalan agama di dalam rumah".

Jika barang-barang seperti sejadah atau buku-buku agama ditemui, seseorang biasanya akan ditahan.

Sebagai tambahan kepada program "tinggal di rumah" ini, pegawai kerajaan tempatan juga kerap melawat ke rumah-rumah keluarga Islam tanpa memberitahu kehadiran mereka terlebih dahulu untuk melihat sama ada mereka puasa atau solat.

Kuliah mengenai "nilai teras sosialis" juga sering diadakan untuk "menyambut Ramadan".

Antara salah satu kuliah yang disampaikan di mana seorang pegawai kerajaan mengarahkan orang ramai supaya tidak menggunakan salam seperti "Assalamualaikum".

Sasaran utama pengawasan dan penahanan adalah terhadap etnis Uyghurs, salah satu dari beberapa minoriti Islam yang tinggal di China yang telah berjuang untuk kemerdekaan dari China pada masa lalu.

Di wilayah Xinjiang, semua orang Islam tertakluk kepada penahanan dan pengharaman terhadap amalan agama.


Sejak Bila Parkir Kereta Perlu Dibayar? Ini Sejarahnya

Zaman sekarang, ke mana-mana dengan kenderaan tak sahlah kalau kita tak dikenakan caj parkir kereta. Kalau ada kawasan parkir percuma tu, seolah-olah tak percaya pula kewujudannya.

Bagaimanapun, satu masa dulu parkir kereta pernah tak dikenakan sebarang caj dan tidak ada pihak yang nak kutip pun bayaran parkir ni. Semuanya berubah selepas seorang peguam dan usahawan bernama Carl C. Magee memperkenalkan ciptaannya - meter bayaran parkir kereta pertama dunia.

Carl C. Magee mempunyai pengalaman kerja yang banyak dalam bidang perbicaraan dan juga terbabit dalam bidang kewartawanan. Berikutan pengaruhnya, pandangannya ditagih oleh banyak pihak sehingga membuatkan nama Magee menjadi agak terkenal jugalah.

Berasal daripada Oklahoma City, karier Magee membawa beliau ke banyak tempat seperti New Mexico dan Wyoming, sebelum dia mengambil keputusan kembali ke kampung halamannya bagi memulakan penerbitan surat khabar baru, di bawah kendaliannya sendiri.

Pengurusan bandar Oklahoma City ketika itu menghadapi satu masalah - mereka kekurangan kawasan parkir kereta dan menguruskannya menjadi satu bebanan besar. Jadi mereka pun meminta pandangan Magee.

Magee pun menjalinkan kerjasama dengan dua orang profesor di Oklahoma State University bernama George Thuesen dan Gerald A.Hale untuk mencipta satu peranti mudah bagi menyelesaikan masalah pengurusan bandar yang dihadapi.

Kedua-duanya berjaya menyiapkan rekaan sebuah meter parkir menggunakan duit syiling pada tahun 1933. Meter itu kemudiannya dipersembahkan pada majlis perbandaran Oklahoma City oleh Magee dan diperkenalkan pada orang ramai buat kali pertama pada bulan Mei tahun 1935.

Hasil ciptaan itu mendapat maklum balas yang berbeza-beza daripada ahli masyarakat. Ada yang dapat melihat faedah di sebalik keperluan pembayaran parkir. Namun ramai yang mengkritik mesin tersebut kerana merasakan bayaran parkir merupakan satu bentuk cukai ke atas orang ramai.

Itu tidak menghalang Magee menerusi syarikatnya Dual Parking Meter Company memasang barisan meter parkir bermula bulan Julai 1935 dengan nama 'Park O'Meter.' Dengan bayaran 1 nickel (5 sen) satu jam, ciptaan itu mendapat sokongan dan juga tentangan masyarakat. Pihak pekedai melihat ciptaan itu membolehkan keluar masuk pelanggan berlaku dengan lebih kerap.

Idea memperkenalkan bayaran parkir kereta dilihat berjaya menghadkan masa orang ramai menggunakan parkir. Bagi melindungi pengguna, kerajaan tempatan ketika itu mengehadkan hasil kutipan hanya sekadar untuk mendapatkan semula kos pemasangan dan penyelenggaraan meter-meter yang dipasang, bukan bertujuan untuk mendapatkan keuntungan.

Namun pihak pengurusan bandar mendapati mereka berdepan kekangan kos, selepas perlu melantik lebih ramai pegawai trafik bagi menguruskan peraturan meter parkir. Jadi kelonggaran mula diberikan.

Hasil ciptaan itu mula ditiru di beberapa negeri lain. Miami memperkenalkan rekaan serupa dengan pemasangannya dimulakan pada tahun 1936. Bagi melindungi ciptaannya, Carl C.Magee berjaya dianugerahkan paten bagi rekaan meter parkir itu pada tahun 1938, 3 tahun selepas diperkenalkan.

Pengenalan parkir meter seterusnya mula diadaptasi di banyak lagi kawasan di sekitar Amerika Syarikat dengan 140,000 ribu unit meter parkir dianggarkan telah dipasang pada awal era 1940.

Terpulang kepada anda sama ada anda mahu melihat bayaran parkir sebagai sesuatu yang memudahkan atau menyusahkan, kerana pada kami perkara itu subjektif. Walau bagaimanapun, inilah kisahnya bagaimana bayaran parkir dimulakan.


10 Syarikat Penerbangan yang Paling Berisiko dan Bahaya

Mengembara dengan pesawat secara statistik mungkin lebih selamat daripada memandu. Namun, masih terdapat tahap kesilapan melampau tentang perjalanan beribu-ribu kaki di atas tanah ini yang menjadikan anda tidak 100% yakin akan mendarat dengan selamat.

Sama seperti perniagaan lain, perniagaan penerbangan juga mempunyai baik dan buruknya. Akan tetapi, terdapat syarikat penerbangan yang lebih buruk dan berisiko berbanding yang lain. Berikut adalah senarai syarikat penerbangan yang mempunyai rekod keselamatan yang membuatkan anda berfikir dua kali sebelum melanggannya.

Somalia adalah sebuah negara yang sukar untuk sebarang jenis perniagaan, apatah lagi bila ia berkaitan dengan kenderaan besar di udara. Namun, Daallo Airlines telah memberikan perkhidmatan yang terbaik walaupun berada dalam pasaran yang tidak stabil di samping negara yang sentiasa di ambang peperangan.

Malah, Daallo Airlines juga bergabung dengan pesaing ketatnya iaitu Jubba Airways untuk bersaing dengan syarikat penerbangan antarabangsa seperti Turkish Airlines. Selama dua dekad, Daallo Airlines merupakan syarikat penerbangan pilihan panglima perang, anggota militan dan pengganas.

Walaupun sebagai syarikat kecil di wilayah bergolak, Daallo Airlines berjaya mengagumkan ramai pihak apabila hanya terlibat dalam tiga kemalangan udara sahaja. Salah satu kejadian ialah pada tahun 2016 apabila seorang pengganas meletupkan bom dalam pesawat penumpang yang sedang berada di udara.

Letupan itu sepatutnya membunuh kesemua penumpang dalam pesawat tetapi hanya menghasilkan sebuah lubang kecil sahaja. Seorang penumpang mati bukan disebabkan letupan tetapi kerana disedut keluar melalui lubang itu.

Blue Wing adalah sebuah syarikat penerbangan dari Suriname, sebuah negara kecil di pantai timur laut Amerika Selatan . Syarikat ini mempunyai reputasi yang kurang baik dalam dunia penerbangan, sebahagian besarnya berasal daripada pesawat lama Antonov yang digunakan mereka.

Pada mula beroperasi pada 2002, Blue Wing mengalami sekitar tiga kemalangan pesawat dalam masa dua tahun. Pada tahun 2008, sebuah pesawat Blue Wing terhempas di lereng bukit ketika cuba mengelak daripada mendarat di landasan yang sudah mempunyai pesawat di atasnya.

Kemalangan itu menyebabkan semua 19 penumpang terbunuh. Setahun kemudian, satu lagi pesawat Blue Wing mengalami kemalangan di landasan tetapi tiada kematian yang dilaporkan.

Apabila Blue Wing mengalami kemalangan pada tahun 2010 dan menyebabkan semua lapan penumpang maut, Kesatuan Eropah melarang syarikat penerbangan itu beroperasi untuk kali kedua dalam sejarah ringkasnya (kali pertama pada tahun 2004).

SCAT Airlines bukanlah pilihan orang ramai apabila berkaitan dengan pilihan penerbangan antarabangsa. Syarikat penerbangan Kazakhstan ini baru sahaja diberi kebenaran semula untuk melakukan penerbangan ke Kesatuan Eropah.

Melihat pada rekod keselamatan mereka antara tahun 2013 hingga 2015, terdapat satu trend bahaya yang berlaku. Masalah pelepasan dan pendaratan pesawat, gear pesawat rosak, dan ada juga kes di mana tayar pesawat terpesong semasa melakukan pendaratan.

Pada Januari 2013, Pesawat 760 SCAT Airlines dari Kokshetau ke Almaty telah terhempas akibat kabus tebal di sebuah kampung bernama Kuzyltu ketika menghampiri lapangan terbang Almaty. Kesemua 16 penumpang dan 5 anak kapal terbunuh dalam insiden itu.

Walaupun telah diberi kebenaran semula oleh Kesatuan Eropah, kemalangan yang berlaku pada 2018 membuktikan syarikat penerbangan itu belum benar-benar selamat. Kali ini pesawat yang membawa 233 orang penumpang telah tersangkut ekornya ketika melakukan pendaratan. Mujur tiada kemalangan nyawa yang dilaporkan.

Ini bukanlah satu-satunya syarikat pernerbangan daripada Nepal dalam senarai ini. Untuk menjadi adil, Nepal Airlines (dahulu dikenali sebagai Royal Nepal Airlines) beroperasi di salah satu kawasan permukaan bumi paling sukar di dunia di mana ia dipenuhi dengan gunung-ganang dan landasan yang sukar.

Namun, itu bukanlah alasan untuk mereka tidak menjaga keselamatan perkhidmatan penerbangan mereka. Sejak ditubuhkan pada tahun 1960 hingga 2002, Nepal Airlines telah mengalami sebanyak 16 kemalangan. Tujuh daripada kemalangan itu melibatkan korban nyawa.

Mereka akhirnya mengubah nama mereka ke Nepal Airlines tetapi kemalangan demi kemalangan masih lagi berlaku. Salah satu kemalangan paling teruk setelah mereka menukar nama berlaku pada tahun 2014, menyebabkan 18 orang terbunuh. Kini, syarikat itu diharamkan untuk memasuki ruangan udara Kesatuan Eropah.

Bagaimana bahayakah sesebuah syarikat penerbangan itu untuk Amerika Syarikat mengeluarkan perintah khusus, melarang mana-mana kakitangan kedutaannya menggunakan perkhidmatan mereka.

Itulah yang dialami oleh Susi Air, syarikat penerbangan Indonesia yang dikenakan perintah pengharaman perkhidmatannya oleh Amerika Syarikat pada tahun 2012. Pengharaman ini dikenakan setelah berlaku tiga kemalangan melibatkan syarikat penerbangan itu dalam hanya tempoh 12 bulan.

Agak sukar untuk menentang pendirian Amerika Syarikat dalam permasalahan ini. Tambahan pula apabila Ketua Badan Narkotik Indonesia sendiri dirakam memberitahu bahawa, hampir semua kemalangan pesawat di negara itu adalah disebabkan penyalahgunaan dadah oleh juruterbang pesawat.

Satu lagi syarikat penerbangan Nepal. Tara air mengiklankan dirinya sebagai penyedia perkhidmatan penerbangan terbaru dan terbesar di pergunungan Nepal, tetapi hanya mempunyai enam pesawat ringan STOL.

Jika anda berpendapat pesawat ringan ini mempunyai risiko yang kurang untuk berlakunya kemalangan, rekod keselamatan Tara Air pula menyatakan perkara sebaliknya.

Tara Air mula ditubuhkan pada tahun 2009 dan dalam 10 tahun pertama beroperasi, lima kemalangan telah berlaku. Dua daripada kemalangan itu adalah serius, meragut sejumlah 45 nyawa.

Kedua-dua pesawat ringan itu telah terlibat dalam kemalangan di kawasan gunung dan membunuh kesemua penumpang dan anak kapal yang berada di dalamnya. Dengan tiga lagi kemalangan kecil yang berlaku, syarikat ini perlu melakukan sesuatu untuk membaiki semula reputasi mereka.

Walaupun berada di tangga keempat dalam senarai, Kam Air bukanlah tidak mencuba sebaik yang mungkin. Mereka sebenarnya menghadapi beberapa halangan yang mungkin tidak pernah dilalui oleh syarikat penerbangan lain.

Kam Air beroperasi di Afghanistan dan oleh itu, mereka terpaksa menghadapi gangguan kecil seperti penjenayah dan pengganas Taliban. Selama bertahun-tahun, mereka pernah diganggu oleh kumpulan penjenayah yang marah apabila ketua mereka terlepas penerbangan.

Selain itu, mereka telah disenarai hitam kerana membiarkan pesawat mereka menjadi tempat penyeludupan candu dan landasan mereka pula sering menjadi sasaran tembakan roket daripada pengganas.

Namun, kerana ketabahan mereka, Kam Air berjaya menguasai 90% pasaran penerbangan Afghanistan dan merupakan salah satu pembayar cukai terbesar negara. Ini tidak bermakna Kam Air selamat, sama ada sebagai penumpang atau juruterbang.

Pada tahun 2005, satu kemalangan besar telah menyebabkan 104 penumpang dan anak kapal terbunuh. Selain itu, syarikat yang menjadi penyumbang dana negara ini juga sering diancam tindakan pengganas.

Sejak mula beroperasi pada tahun 2000, Lion Air telah menyaksikan lapan daripada pesawatnya musnah dalam kemalangan. Kemalangan terbaru syarikat penerbangan Indonesia ini melibatkan pesawat Lion Air Boeing 737 Max terhempas di lautan dan menyebabkan 189 orang terbunuh.

Nama buruk Lion Air bukan sahaja dikaitkan dengan kemalangan pesawat, malah juruterbangnya juga sering ditangkap kerana menggunakan dadah terlarang. Antara dadah yang sering digunakan oleh juruterbang mereka ialah syabu atau crystal meth.

Salah seorang daripada juruterbang yang ditangkap telah memberitahu ketua operasi Agensi Narkotik Negara bahawa mereka memilih untuk menggunakan syabu kerana ingin untuk sentiasa peka dan cergas ketika menjalankan tugas.

Masih lagi mengenai syarikat penerbangan daripada Indonesia. Merpati Nusantara Airlines adalah sebuah syarikat yang berpusat di Jakarta. Menurut Rangkaian Keselamatan Penerbangan, kira-kira tidak kurang daripada 50 kejadian kemalangan telah berlaku melibatkan syarikat ini sejak ia ditubuhkan pada tahun 1962.

Dalam semua kemalangan itu, hampir 20 kejadian melibatkan korban dan kejadian yang paling tragis telah mengorbankan seramai 69 orang. Antara kemalangan terakhir yang melibatkan Merpati Nusantara Airlines ialah pada tahun 2013.

Syarikat ini memberhentikan operasinya pada tahun 2014 disebabkan masalah kewangan dan juga keselamatan yang dihadapi mereka. Mereka mempunyai anggaran hutang sebanyak RM 3.04 billion. Namun, Merpati Nusantara Airlines yakin mereka akan mendapat pelaburan yang cukup untuk memulakan semula operasi penerbangan pada tahun 2019.

Syarikat penerbangan Ariana Afghan berjaya bertahan dalam perniagaan di Afghanistan sejak tahun 1955 walaupun Kam AIr berjaya menguasai sebahagian besar perniagaan penerbangan di sana.

Apa yang agak menyedihkan ialah, Ariana Afghan hanya mempunyai empat pesawat yang agak tua bagi mengendalikan 12 destinasi yang ditujui mereka pada tahun 2017. Mereka bercadang untuk menambah tiga lagi pesawat menjelang penghujung tahun 2019.

Seperti apa yang dijangkakan, beroperasi sebagai sebuah syarikat kecil di negara yang sering bergolak bukanlah perkara yang mudah. Semasa mula ditubuhkan, syarikat ini telah terlibat dengan 27 kemalangan yang direkodkan dengan 8 kemalangan melibatkan korban nyawa.

Pada tahun 1969, kesilapan pendaratan menyebabkan pesawat Ariana Boeing 727 merempuh sebuah rumah, membunuh dua orang di darat dan 48 lain yang berada dalam pesawat. Pada tahun 1998 pula, sebuah lagi pesawat model sama terhempas di kawasan pergunungan di Kabul, membunuh 45 orang.

Malah, pada tahun 1988, 25 orang penumpang dan anak kapal Ariana Afghan terkorban apabila seorang pejuang Pakistan menembak jatuh pesawat syarikat penerbangan itu. Syarikat ini juga mempunyai banyak reputasi berisiko untuk mengalami masalah dan kemalangan lain.


Amalan Berpuasa Dalam Agama-Agama Besar Dunia

Amalan berpuasa sudah menjadi satu identiti yang kita amalkan di negara kita setiap tahun, berikutan majoriti rakyat Malaysia adalah orang Muslim yang akan berpuasa setiap kali tiba bulan Ramadan.

Walaupun begitu, hakikatnya amalan berpuasa sebenarnya merupakan satu amalan yang universal, diamalkan banyak agama lain sebagai satu keperluan atau kewajipan pada penganutnya.

Pernahkah anda mengetahui serba sedikit tentang amalan berpuasa di kalangan agama-agama lain di seluruh dunia? Berikut adalah lima perspektif tentang amalan berpuasa daripada lima agama di serata dunia.

Amalan berpuasa dalam agama Hindu tidak mempunyai panduan yang tetap dan setiap penganut agama Hindu diberikan kebebasan memilih hari di mana mereka akan berpuasa. Walaupun begitu, amalan berpuasa banyak sekali dianjurkan dalam ajaran agama Hindu.

Dalam agama Hindu, amalan berpuasa dinamakan sebagai amalan 'upavasa' - yang membawa makna 'upa' (dekat) dan Vasa (istilah Dewa). Ini bermakna amalan berpuasa diamalkan oleh orang Hindu sebagai satu amalan yang akan mendekatkan diri mereka dengan Tuhan atau Dewa yang mereka anuti.

Penganut Hindu mengamalkan kaedah amalan berpuasa yang berbeza mengikut keraian atau kepercayaan pada waktu tertentu. Pada hari perayaan agama, puasa sepenuhnya akan diamalkan. Ada juga harinya di mana mereka akan berpuasa daripada makanan dan hanya minum air.

Ketika hari-hari Purnima (bulan mengambang penuh) dan hari Ekadasi iaitu hari ke 11 selepas hari bulan penuh, penganut Hindu akan mengamalkan puasa sepenuhnya, tidak makan dan minum daripada detik matahari terbenam sehinggalah 48 minit selepas matahari terbit keesokannya. (rujukan - PDF)

Penganut Buddha percaya setiap orang perlu mempunyai kawalan ke atas diri sendiri dan amalan berpuasa juga dilihat sebagai salah satu cara melatih manusia mengawal nafsu. Amalan berpuasa mereka juga dilihat mempunyai pengaruh agama Hindu kerana penganut Buddha juga akan berpuasa pada hari bulan penuh yang dikenali sebagai amalan Uposatha.

Berikutan wujud dua cabang ajaran Buddha yang diikuti iaitu Thevarada dan Mahayana, cara amalan puasa mereka juga mempunyai perbezaan.

Pengikut ajaran Thevarada yang ramai di sekitar Asia Tenggara mengamalkan latihan yang dinamakan sebagai dhutanga, iaitu melepaskan kesemua tuntutan dunia ke atas mereka dan salah satu daripadanya adalah makanan.

Pengikut ajaran Mahayana pula yang majoritinya berada di bahagian Asia Timur mengamalkan puasa, tetapi masih lagi memakan sayur-sayuran kecuali 5 kategori tumbuhan yang dilarang kerana mempunyai bau yang kuat seperti halia dan bawang putih.

Wujud juga satu kaedah berpuasa yang dinamakan sebagai 'nyoong-nay', diambil daripada amalan sami Buddha di kawasan Tibet. Nyoong-nay diamalkan selama dua hari, di mana hari pertama seseorang itu akan bertafakur tetapi masih makan dan minum. Pada hari kedua pula, mereka akan mengamalkan puasa sepenuhnya daripada makan dan minum serta tabiat berkata-kata.

Berbeza dengan agama-agama besar di seluruh dunia, ajaran Sikh mempunyai perspektif yang jauh berbeza terhadap amalan berpuasa. Ajaran Sikh percaya puasa tidak membawa apa-apa kebaikan daripada segi spiritualiti dan hanya menggalakkan pengikutnya berpuasa apabila perlu, disebabkan oleh masalah kesihatan.

Amalan puasa juga menjadi salah satu amalan yang tidak dianjurkan dalam ajaran Sikh, kerana mereka percaya apabila seseorang itu tidak mengamalkan tabiat makan dan minum seperti biasa - dia sebenarnya sedang menyeksa dirinya.

Bagi penganut agama Sikh, puasa bukanlah sesuatu yang perlu. Jika mereka perlu berpuasa - mereka disarankan untuk berpuasa daripada mengganggu wanita yang sudah jadi isteri orang lain, berpuasa daripada bercakap bohong dan berpuasa daripada melangkahkan kaki kepada sesuatu yang tidak baik. Puasa daripada benda buruklah kiranya.

Agama Shinto yang majoriti penganutnya ada di Jepun turut sama mempunyai amalan berpuasa mereka sendiri.

Amalan puasa yang dinamakan sebagai 'saikai' atau 'tsutsushimi' biasanya diamalkan oleh sami-sami Kuil Shinto, setiap kali sebelum tibanya hari festival kepercayaan mereka. Sami Shinto pada zaman dahulu mengamalkan 'saikai' selama sebulan namun kini dihadkan selama sehari saja, setiap kali festival tiba.

Selain itu, penganut agama Shinto juga akan berpuasa bila tibanya giliran mereka untuk melalui acara 'Misogi.' Misogi adalah satu ritual di mana penganut Shinto perlu duduk di bawah air terjun bersebelahan sebuah tokong, dengan beberapa lokasi destinasi di Jepun menjadi pilihan popular mereka menunaikan amalan ini.

Dianggap sebagai salah satu ritual wajib amalan Shinto, penganut Shinto akan berpuasa dan bertafakur serta bersembahyang bagi mempersiapkan diri mereka.

Amalan Misogi boleh dilakukan sendirian atau beramai-ramai, namun ramai yang memilih untuk datang dalam bentuk kumpulan dengan seorang ketua akan menjadi pengantara kepada upacara ritual tersebut.

Dalam agama Kristian, puasa memang memainkan peranan yang besar serta dilihat salah satu cara terbaik penganutnya mendekatkan diri dengan Tuhan. Salah satu amalan puasa paling popular di kalangan penganut Kristian adalah puasa 40 hari sempena musim Lent.

Puasa pada musim Lent dilakukan selama 40 hari bagi memperingati pengorbanan dan susah payah yang telah dilalui Jesus Christ, semasa perjalanannya di padang pasir. Kisah ini yang dicatatkan dalam Kitab Bible dengan nama 'The Temptation of Christ' menjadi asas kepada amalan berpuasa dalam tempoh tersebut.

Dalam zaman moden, amalan berpuasa sempena musim Lent ini mempunyai banyak kelonggaran, dengan berpuasa yang diamalkan tidaklah bermakna seseorang itu perlu menghindari makan dan minum sepenuhnya. Ada gereja yang membenarkan pengikutnya masih makan dan minum, dengan hanya mengelakkan diri daripada makan daging sahaja.

Amalan berpuasa sepenuhnya, menghindari makan dan minum serta perkara-perkara lain seperti merokok atau minum arak masih lagi diamalkan oleh beberapa golongan penganut ajaran Kristian.

Amalan itu dinamakan sebagai 'Black Fasting' memerlukan seseorang Kristian tidak makan dan minum, mengelakkan makanan segar seperti daging, telur, keju dan susu, tidak mengambil alkohol dan hanya kembali makan dan minum selepas terbenam matahari.


10 Bandar Paling Tua di Seluruh Dunia

Setiap bandar di seluruh dunia mempunyai beberapa misteri tentang bagaimana ianya terbentuk. Ahli-ahli arkeologi telah menyenaraikan beberapa bandar tertua di dunia dan terus didiami sehingga hari ini.

Sesetengah bandar dalam senarai ini sudahpun melebihi usia 10,000 tahun. Ini bermakna masyarakat zaman dahulu lagi sudah mula hidup bermasyarakat. Berikut adalah senarai 10 bandar paling tua yang akan membuatkan anda berfikir semula tentang kehidupan manusia purba.

Faiyum adalah salah satu bandar tertua di dunia yang terletak kira-kira 105 km di tenggara Kaherah, Mesir. Ia juga merupakan bandar tertua di Mesir, diasaskan sekitar 4000 SM.

Ketika Dinasti Firaun, bandar ini dikenali sebagai Medinat al Fayoum. Dalam sejarah purba, kota Faiyum juga dikenali sebagai "Bandar Buaya" kerana kebanyakan penduduk di situ menyembah buaya suci bernama "Petsuchos".

Antara tahun 309 hingga 246 SM, Ptolemy II Phuladelphus yang merupakan raja Mesir ketika itu telah merasmikan semula kota itu selepas kedatangan agama Kristian. Pada hari ini, bandar itu masih mempunyai bazar, pasar dan masjid yang digunakan penduduk setempat.

Sidon adalah sebuah bandar yang terletak kira-kira 37 km di selatan Beirut dan merupakan bandar ketiga terbesar di Lubnan. Sidon adalah nama Arab yang membawa maksud dalam perkataan moden "perikanan".

Bandar ini mula dibangunkan kira-kira pada tahun 4000 SM. Bandar ini telah melalui pelbagai kejadian sejarah seperti peperangan saudara Lubnan yang sengit dan juga penempatan oleh tamadun Hellenistik, Romawi dan Uthmaniyyah.

Penduduk purba bandar Sidon dianggarkan berjumlah 10,000 orang. Kini, kajian yang dilakukan pada tahun 2000 menunjukkan populasi bandar nelayan kecil ini mencecah sehingga 300,000 orang. Penduduk di situ mahir dalam bidang seni dan sulaman dan merupakan pengeluar kaca dan pewarna ungu yang berjaya.

Athens adalah salah satu bandar tertua dengan jangka masa selama 3,400 tahun. Akan tetapi, kehadiran manusia di sini dipercayai ada sejak tahun 7000 SM lagi. Pada tahun 1200 SM, pencerobohan dan pemusnahan ke atas kota Athens telah menyebabkan bandar ini mengalami penurunan ekonomi selama 150 tahun kemudian.

Hari ini, Athens adalah ibu kota kepada Greece dan diiktiraf sebagai sebuah bandar global kerana kepentingannya dalam bidang perkapalan, kewangan, hiburan dan perdagangan antarabangsa.

Dalam kajian yang dilakukan oleh UBS (syarikat perbankan multinasional yang berpangkalan di Switzerland), Athens merupakan bandar ke-29 terkaya dunia berdasarkan kuasa membelinya.

Plovdiv yang terletak di Bulgaria ini telah mula didiami sejak tahun 6000 SM lagi. Dengan populasi penduduk melebihi dari 300,000 orang, Plovdiv merupakan bandar kedua terbesar di negara itu.

Bandar ini dibina di atas tujuh buah bukit yang terletak 250 meter di atas paras laut. Oleh disebabkan itu, Plovdiv dirujuk sebagai "Kota Tujuh Bukit". Bandar ini berada di bawah pengaruh Thracian, satu kumpulan suku Indo-Eropah. Pada masa dahulu, bandar ini pernah dijajah oleh orang-orang Rom, Greek, Hun, Persia dan Turki.

Gaziantep sebelum ini secara tidak rasminya dikenali sebagai Antep. Ia merupakan sebuah bandar purba yang terletak kira-kira 97 km ke utara Syria. Terdapat rekod penempatan manusia menduduki bandar purba ini seawal tahun 4000 SM lagi.

Semasa zaman pertengahan, bandar ini diperintah oleh Tulunid (dinasti yang berasal dari Turki dan dinasti bebas pertama yang memerintah Mesir dan Syria). Kemudian, pemerintahan bandar ini diambil alih pula oleh kerajaan Uthmaniyyah.

Gaziantep kiri berada di kedudukan ke-6 bagi bandar terpadat di Turki dengan populasi penduduk sekitar 1.45 juta orang. Bandar ini pernah menyaksikan banyak kejadian pembunuhan beramai-ramai, penghapusan etnik dan serangan pengganas.

Susa adalah sebuah kota purba di Iran dengan rekod menunjukkan penempatan itu bermula seawal tahun 4395 SM. Penempatan ini terletak di sebelah timur Sungai Tigris, antara Karkheh dan Sungai Dev di Pergunungan Zagros kira-kira 250 km ke timur.

Sebelum Susa dibangunkan, penduduk yang lebih awal berada di sini dipercayai masyarakat zaman Neolitik pada tahun 7000 SM. Setelah bandar Susa dibangunkan, kuil-kuil juga mula dibina mengelilingi lanskap penempatan ini.

Masyarakat Susa sangat mahir dalam menghasilkan produk seramik seperti bekas, balang kecil dan tapak hidangan makanan. Menurut kajian yang dilakukan pada tahun 2005, Susa mempunyai populasi penduduk seramai 64,960 orang.

Damsyik adalah ibu kota Syria dan merupakan salah satu bandar tertua di dunia. Seperti yang kita ketahui, bandar bersejarah ini sedang mengalami perperangan dan pencabulan yang berat. Hal ini menyebabkan kerosakan yang teruk, menjurus kepada populasi yang semakin berkurang.

Penduduk awal yang mendiami bandar ini adalah pada sekitar tahun 6300 SM dan kemudian Damsyik diperintah oleh raja Biryawaza. Kedatangan kaum Aramaean telah menjurus kepada penubuhan rangkaian terowong dan saliran air yang canggih.

Aleppo adalah bandar yang mempunyai penduduk paling ramai di Syria pada masa ini. Kira-kira 2.1 juta orang mendiami bandar itu dalam satu bancian pada tahun 2004.

Bandar bersejarah ini mempunyai banyak tinggalan arkeologi dan telah diduduki oleh manusia sejak tahun 5000 SM lagi. Sebelum Damsyik, Aleppo muncul dalam rekod sejarah sebagai bandar yang penting dan tertua di dunia.

Bandar Aleppo berada di bawah pengaruh besar agama dan dirujuk sebagai Ha-lam pada tahun 3000 SM. Malangnya, bandar ini juga senasib dengan Damsyik akibat perperangan dan pencerobohan yang berlaku ketika ini.

Bandar Byblos mula tertubuh antara tahun 8800 hingga 7000 SM dan dianggap bandar kedua tertua di dunia. Byblos adalah sebuah bandar Mediterranean di Lubnan, kira-kira 42 kilometer di utara Beirut.

Pada tahun 1921, ahli arkeologi menemui lapisan serpihan dan artifak sekaligus menganggap bandar itu sangat besar dan bersejarah. Kali pertama bandar itu dicatatkan dalam rekod sejarah adalah pada tahun 3000 SM oleh Cronus.

Kini, Byblos merupakan tempat tarikan pelancong kerana keindahan alam semula jadinya dan sejarah yang banyak. Pada tahun 2016, Byblos juga dinobatkan sebagai "Pusat Pelancongan Arab".

Bandar Jericho atau dikenali dalam Bahasa Arab sebagai Ariha adalah bandar paling tua dalam dunia. Terletak berhampiran Sungai Jordan di Tebing Barat, bandar ini kini dikuasai oleh puak Fatah yang merupakan serpihan Pihak Berkuasa Kebangsaan Palestin.

Antara bukti nyata bahawa bandar ini merupakan bandar tertua di dunia ialah tapak arkeologi yang mengandungi tembok dan menara batu tertua di dunia, dikenali sebagai Wall of Jericho. Bandar yang dipercayai telah bermula sejak tahun 9000 SM apabila ahli-ahli arkeologi telah mengekstrak kira-kira 20 lapisan tinggalan lama pada tapaknya.


Fenomena 'Masjid Liberal' : Ancaman Baru ke Atas Institusi Masjid

Masjid merupakan tempat ibadah yang mempunyai signifikan yang besar pada setiap orang Muslim. Selain daripada dijadikan pusat ibadah, masjid juga memainkan peranan menguruskan komuniti Muslim kawasan sekitarnya, selain daripada menjadi penganjur aktiviti yang berfaedah tidak kiralah melibatkan elemen agama atau sosial semata-mata.

Imej masjid yang telah terbina sekian lama kini menghadapi satu ancaman baru, sebuah fenomena perubahan yang dibawa oleh masyarakat Muslim barat yang ingin mengubah tradisi perjalanan dan pengurusan masjid sedia ada.

Fenomena 'masjid liberal' atau 'liberal mosque' mula kedengaran kebelakangan ini dengan beberapa negara sudah pun mengiktiraf, malah mempromosikan kewujudannya sebagai satu alternatif yang lebih baik kepada masjid komuniti Muslim sedia ada. Apa yang dimaksudkan dengan 'masjid liberal'? Jom kita baca.

Label atau istilah 'masjid liberal' benar-benar mula popular selepas pembukaan sebuah masjid di Berlin, yang dinamakan Masjid Ibn Rushd-Goethe. Diasaskan oleh seorang wanita bernama Seyran Ates, masjid ini dirasmikan pembukaannya pada tahun 2017.

Dinamakan sempena Ibnu Rushdi, seorang ahli falsafah Andalusia yang hidup pada abad ke 12 yang turut sama dikenali oleh orang barat dengan nama 'Averroes.' Nama beliau dipilih disebabkan oleh usaha dan pegangan beliau yang menyokong pandangan falsafah yang dibawa oleh ahli falsafah Greek, Aristotle dan juga sokongan kuat beliau pada ilmu politik dan sains masyarakat Greek sebelum beliau.

Apa yang membezakan Masjid Ibn Rushd-Goethe dengan masjid-masjid lain yang seterusnya membolehkan bangunan itu digelarkan 'masjid liberal', adalah peraturan yang diperkenalkan kepada pengunjungnya.

Tidak ada halangan untuk mana-mana pengikut mazhab seperti Sunni, Syiah, Salafi atau Wahhabi untuk menggunakan masjid tersebut - kecuali wanita yang berhijab. Peraturan itu diperkenalkan oleh Seyran sebagai satu bentuk mesej politik yang jelas kepada seluruh dunia jenis Islam bagaimana, yang diamalkan di masjid itu.

Walaupun Masjid Ibn Rushd-Goethe bukanlah masjid yang pertama membawa peraturan baru yang agak menyimpang daripada kebiasaan masyarakat Muslim, penubuhan masjid tersebut membuka mata orang ramai kepada masjid berkonsep baru sedemikian rupa.

Terdapat beberapa buah lagi masjid di negara-negara barat yang membawa konsep sama. Di Toronto, Kanada misalnya. wujud sebuah masjid yang dinamakan Masjid el-Tawhid atau lebih dikenali dengan nama 'Unity Mosque' sejak 2008.

Ditubuhkan oleh seorang aktivis yang kuat menyokong hubungan sama jenis bernama El-Farouk Khaki dan pasangan Troy Jackson, masjid ini tidak segan silu membenarkan pasangan Muslim sama jenis beribadah di dalamnya - pakaian yang dipakai pula bebas.

Di Amerika Syarikat pula, terdapat dua buah masjid yang dikatakan masjid liberal - sebuah masjid bernama Woman Mosque of America yang hanya membenarkan pengunjung wanita di dalamnya, dengan hijab menjadi satu pilihan tanpa diwajibkan dipakai semasa berada di dalam masjid.

Sebuah lagi masjid serupa yang dinamakan Qalbu Maryam Mosque yang terletak di Berkeley, California pula memperkenalkan peraturan berbeza. Walaupun membenarkan lelaki menjadi pengunjung, masjid ini pula ditubuhkan bagi menyatukan wanita daripada komuniti Muslim, Yahudi dan Kristian dalam mempelajari ilmu dunia dan akhirat.

Sebuah masjid bernama Masjid Mariam yang terletak di Copenhagen, Denmark juga mempunyai syarat dan peraturan yang sama dengan 'masjid wanita' di Amerika Syarikat. Persamaan lain yang lebih besar pada ketiga-tiga masjid itu - semuanya melantik imam daripada golongan wanita.

Sekiranya anda rajin menelaah isu-isu berkaitan masjid liberal, anda akan mendapati wujud persamaan dalam kelonggaran bagaimana masjid itu digunakan. Kebanyakan masjid liberal tidak membezakan fahaman mazhab, malahan terbuka menerima mana-mana mazhab sekalipun.

Kebanyakan masjid liberal juga mengamalkan solat berjemaah secara bercampur lelaki dan wanita, tanpa wujud ruangan atau sempadan. Ini menyebabkan jemaah lelaki dan wanita akan bersolat sebelah menyebelah. Selain itu masjid liberal juga terbuka menerima mana-mana golongan LGBTQ; mereka bebas melakukan perkara-perkara biasa yang dilakukan mana-mana pasangan bercinta, seperti berpegangan tangan atau berpelukan dalam masjid.

Tidak ada syarat imam perlu datang daripada lelaki digunakan, membolehkan mana-mana imam wanita yang dilantik mengetuai solat jemaah yang dilakukan secara bercampur-campur. Bilal yang akan mengalunkan azan juga boleh dilantik dari seorang wanita.

Selain itu, majoriti masjid liberal tidak mengenakan sebarang syarat pada tatasusila pemakaian, membolehkan pakaian tidak menutup aurat diterima secara terbuka. Apa yang sedikit menggelikan hati, masjid liberal juga menganjurkan solat Jumaat hanya untuk wanita - sedangkan solat itu tidak diwajibkan ke atas mereka.

Fatwa bagi menjelaskan perkara ini sudah pun dikeluarkan oleh beberapa kumpulan mufti, seperti kumpulan Mufti Mesir Dar al-Ifta al-Masriyyah yang secara keras melarang sebarang aktiviti solat jemaah bercampur jantina.

Bagaimanapun, larangan itu tidak dipedulikan pengendali masjid-masjid liberal ini yang terus berkeras mahu menyamaratakan kedudukan lelaki dan wanita dalam Islam - kerana mereka percaya Islam tidak bersikap adil terhadap wanita.

Beberapa negara lain seperti Britain dan Norway sedang dalam proses membuka masjid liberal pertama di negara mereka. Yang menjadi persoalan utamanya sekarang - bagaimana kita mahu menghalangnya jika masjid seumpama ini sudah mula mahu bertapak di negara kita?


5 Topik Yang Selalu Buat Kita Bergaduh di Internet

Bergaduh di media sosial memang seronok bagi mereka yang sukakan cabarannya. Entah kenapa ya ramai di antara kita ketagih nak membuktikan siapa betul siapa salah, bertengkar dengan individu yang selalunya tak kita kenali setiap hari.

Perdebatan yang bermula kecil boleh meleret-leret jadi panjang, dibantu pula oleh sokongan batu api yang jelas mahu mengeruhkan lagi suasana. Kita pun menaiplah berbalas-balas komen untuk mendiamkan lawan, sehinggalah komen kita tidak dibalas dan kita diisytiharkan menang - oleh penyokong sendiri.

Setiap hari ada bermacam topik yang dijadikan 'topik perdebatan' di kalangan pengguna media sosial namun jika difikirkan, masa yang kita luangkan itu tak membawa apa-apa perubahan pun sebenarnya. Apatah lagi bila kita gemar betul berlawan pendapat dalam lima topik berikut;

Zaman pergaduhan di internet dalam membuktikan konsol pilihan mana yang terbaik, benar-benar memuncak semasa zaman Playstation menjadi raja permainan video. Ketika Microsoft mengumumkan kemasukan mereka ke dalam industri permainan video, peminat konsol Sony dan Nintendo (serta Sega) bermati-matian mengatakan Microsoft tidak akan kekal lama.

Kini pada era keempat generasi konsol moden dengan teknologi grafik 3 dimensi, perdebatan dalam hal konsol videogame tidak lagi sehangat dulu. Bagaimanapun, kehangatan itu tetap ada apabila melibatkan permainan-permainan video eksklusif yang hanya diterbitkan untuk konsol tertentu.

Pasti ramai yang kini semakin matang menyedari zaman muda yang dihabiskan bermatian mempertahankan pilihan konsol permainan video yang digemari, langsung tidak mendatangkan hasil. Kita beli sajalah mana kita suka, pasang dan main. Grafik buruk sikit pun tak perlulah kondem orang lain.

Selepas era perdebatan konsol permainan video mula menurun, perdebatan berkenaan isu telefon pintar siapa lagi bagus pula mengambil alih takhta. Sehingga ke hari ini kita boleh nampak akan wujud segelintir pihak yang nak juga pertahankan apa yang dia minat.

Samsung lawan Apple. iOS lawan Android. Windows lawan Mac. Snapdragon lawan Kirin. Banyaknya topik yang boleh buat orang bergaduh berkaitan dengan peranti elektronik ni kan? Apa yang kita dapat sebenarnya bila kita 'berjaya' membuktikan teknologi pesaing syarikat kegemaran kita kurang berkualiti atau kurang fungsi? Tak dapat apa pun.

Nak selesaikan perdebatan sebegini mudah saja - bawa naik kedua-dua telefon ke tingkat 21, campak ke bawah. Tengok telefon mana masih berfungsi. Telefon itu kita isytiharkan pemenangnya.

Salah satu topik paling hangat sepanjang zaman. Selagi sukan bolasepak dan liga bola sepak wujud, pergaduhan tentang bola sepak tetap akan berlaku. Yang menjadi masalah besar, bila kita boleh bertumbuk di stadium (atau kedai mamak) hanya disebabkan ada perselisihan faham terhadap sesuatu yang berlaku beribu kilometer jauhnya dari kita.

Ada yang fanatik sampai sanggup tak bertegur sapa. Ada yang sanggup menghabiskan dua tiga hari mengkritik pasukan lawan hanya kerana menang dengan gol off-side. Ada yang mampu bercakap tentang keadilan dan sistem kehakiman dalam membicarakan keputusan pengadil yang berat sebelah.

Perlumbaan merebut kejuaraan liga pula pasti akan memecahbelahkan kita - bagi penyokong pasukan yang dah terkeluar daripada bersaing, sudah tentu kita akan mahu melihat pasukan yang kita tak suka kalah. Ada juga di antara penyokong bola yang berharap pemain yang mengkhianati pasukan atau kelab yang disokongnya, kena terjah patah kaki dan terpaksa bersara. Itulah kuasa bola sepak.

Kami tidak tahu topik ini popular atau tidak dalam masyarakat lain, tapi di negara kita topik ini sangat popular. Mana-mana perceraian yang berlaku dan viral, pasti akan mendapat ratusan reaksi pengguna media sosial yang mempunyai pandangan sendiri dalam hal yang dia sendiri dia tak tahu sangat hujung pangkalnya.

Persoalannya, sumber kisah-kisah perceraian yang ada pun datangnya daripada laman-laman media sosial yang tah siapa penulisnya. Bagaimanapun komen yang hadir pasti akan mengambil perkara itu dengan serius, saling salah-menyalahkan dan berusaha keras mahu menunjukkan pihak mana yang patut dipertanggungjawabkan.

Yang kelakar, kita biasanya hanya tahu cerita daripada sebelah pihak sahaja. Bagaimanapun kekangan itu tidak menjadi penghalang untuk kita 'campur pandangan' - lagilah seronok bila kes-kes perceraian itu melibatkan individu bergelar selebriti.

Perkembangan teknologi internet di negara kita membuka ruang untuk ruang bicara maya yang banyak, dijadikan peluang untuk kita berpolitik. Perkara ini tidak baru, malahan sudah bermula sejak internet untuk rumah diperkenalkan oleh TM Net, ketika era 1990-an.

Aplikasi MIRC (google kepada siapa yang tak tahu), bilik-bilik chat Yahoo Messenger dan juga laman web yang dihoskan oleh Geocities dan Angelfire menjadi medan perdebatan politik, sebelum media sosial mula mengambil alih dan 'menyatukan' pendebat-pendebat politik dalam satu bumbung. Perdebatan politik jadi semakin hangat, semakin interaktif dan ahli politik zaman sekarang bila-bila masa boleh melakukan sidang media melalui akaun media sosial mereka.

Hari-hari politik jadi topik paling popular dalam media sosial kita. Ada masanya rasa penat juga berbicara tetapi melihat kerenah kerajaan yang nampak memerintah sambil lewa dan pembangkang yang tak jelas apa hala tujunya; nak tak nak rakyat Malaysia kena jugalah aktif berpolitik dalam media sosial.

Bagaimanapun, ada ketikanya kita akan bertanya - sampai bilalah kita nak 24 jam sehari berpolitik di Malaysia?


Kisah "Coder" Kanak-Kanak Berusia 10 Tahun Yang Menarik Perhatian Google Dan Microsoft

Sekali pandang pada laman Instagram milik Samaira Mehta, pasti anda berasakan bahawa dia tak ubah seperti kanak-kanak biasa.

Namun, dia juga lebih menonjol berbanding kanak-kanak 10 tahun yang lain di mana Samaira merupakan Ketua Pegawai Eksekutif dan pencipta CoderBunnyz, permainan papan yang mengajar konsep pengekodan asas kepada pengguna semuda 4 tahun.

Permainan ini berfungsi dengan para pemain melukis dan menggerakkan "arnab" mereka sepanjang papan tersebut dengan sasaran untuk memakan lobak dan sampai ke destinasi akhir.

Menurut Samaira, CoderBunnyz pada dasarnya akan mengajar anda semua konsep yang anda perlukan dalam pengaturcaraan komputer.

Terdapat konsep yang sangat asas seperti penjujukan dan syarat kepada konsep yang lebih maju seperti gelung, fungsi, timbunan, baris gilir, senarai, paralelisme, pewarisan dan banyak lagi.

Menurut Samaira, idea untuk menghasilkan papan permainan ini terdetik ketika dia berusia 7 tahun.

Samaira membina kemahiran tersebut selepas diajar tentang cara pengekodan oleh bapanya yang juga merupakan seorang jurutera dan juga penasihat rasmi syarikatnya.

Ketika dia mengkaji bahan-bahan pembelajaran untuk pengekodan kali pertama, Samaira menyedari terdapat pasaran untuk produk yang membantu golongan muda mempelajari pengaturcaraan.

Tidak mahu mensia-siakan peluang ini, dia mula dengan melakar reka bentuk permainan tersebut.

Dengan bantuan keluarganya, Samaira berhubung dengan pereka grafik serta pengeluar permainan di China dan New Zealand.

Selepas bertukar-tukar puluhan e-mel, kanak-kanak pintar ini memutuskan reka bentuk produk terakhir ciptaannya.

Sejak mencipta CoderBunnyz, Samaira juga mencipta permainan keduanya yang dipanggil CoderMindz.

CoderMindz adalah satu permainan papan kecerdasan buatan berasaskan pengekodan yang mengajar konsep AI asas menggunakan bahasa pengaturcaraan Java.

Setakat ini, Samaira berkata syarikatnya menjana pendapatan kira-kira RM800,000 sejak April 2018 dan menjual kira-kira 6,000 unit permainan.

Samaira mengatakan bahawa dia mengagihkan wang tersebut dengan melaburkan semula wang itu ke dalam syarikatnya, menyimpan untuk pendidikan di peringkat kolej dan memberi sumbangan kepada badan amal untuk gelandangan dalam kawasan kejiranannya.

Pada mulanya, Samaria menjual permainan papannya melalui laman sesawang dan menyimpannya permainan di garaj rumahnya.

Apabila mereka mula menerima pesanan yang sangat banyak, Samaira tidak mampu menampungnya dan melihat Amazon sebagai platform yang sesuai.

Kini, Samaira mempunyai pasukan yang membantu proses pembungkusan permainan dan Amazon membantu memenuhi proses penghantaran.

Usaha perniagaan itu telah membawa Samaira ke sekolah-sekolah, perpustakaan dan syarikat-syarikat seperti Facebook, Microsoft dan Intel di mana dia telah mengadakan bengkel untuk majikan dan anak-anak mereka tentang cara untuk membuatkan golongan muda untuk terlibat dengan pengekodan.

Lawatan Samaira ke Google dan peluang bertemu dengan ketua pegawai kebudayaan syarikat itu, Stacy Sullivan meninggalkan kesan yang sangat mendalam pada kanak-kanak berusia 10 tahun ini.

Samaira juga mendapat kata-kata dorongan dari bekas wanita pertama Michelle Obama melalui surat yang ditulis pada tahun 2016.

Buat masa ini, Samaira memberi tumpuan dalam menjadikan CoderBunnyz satu kejayaan dan fokus kepada sekolah.

Samaira juga memberitahu bahawa kerjaya impiannya adalah menjadi seorang usahawan dan ingin menyambungkan pelajaran di Unversiti Stanford satu hari nanti.

Dia mengatakan kolej impiannya adalah Stanford University, dan pekerjaan impiannya menjadi seorang usahawan.


5 Filem 'Superhero' Marvel Lama Yang Wajib Anda Tonton

Sebelum filem-filem superhero trilogi X-Men dan Spiderman memgubah filem Marvel, nasib Marvel dalam industri filem agak malap berbanding dengan pesaing terdekat mereka.

Era 70-an sehingga era 90-an merupakan waktu gelap filem Marvel, bermula dengan banyak produk 'straight to video' yang layak dibakul sampahkan dan filem-filem yang kelakar tidak kena pada tempatnya.

Kami sudah menulis tentang salah satu usaha awal DC Comics mengeluarkan filem Justice League yang mampu membuatkan kita tertawa, tetapi bagaimana pula dengan filem Marvel yang turut mengalami nasib serupa?

Sebelum Chris Evans memainkan watak Captain America, watak tersebut pernah cuba difilemkan oleh Marvel. Salah satu hasilnya diterbitkan pada tahun 1990, di bawah tajuk 'Captain America.'

Mempunyai persamaan jalan cerita dengan komik serta filem MCU zaman moden, filem ini memaparkan adegan klasik pertembungan di antara Steve Rogers/Captain America menentang pengganas Red Skull. Dalam usaha membanteras kejahatan, Steve Rogers tertimbus dalam ais sehingga beku selama 50 tahun sebelum ditemui dan dibangunkan semula.

Selepas menyedari waktu yang telah berlalu, Steve Rogers kembali melindungi negara yang dicintainya, bertanggungjawab menyelamatkan Presiden Amerika Syarikat ketika itu daripada serangan-serangan tentera Red Skull yang masih lagi hidup ketika itu.

Siri The Incredible Hulk lakonan Bill Bixby sebagai David Banner dan Lou Ferrigno sebagai 'Hulk' merupakan salah satu siri televisyen kegemaran penulis satu masa dulu. Walaupun kurang popular berbanding watak-watak lain yang lebih besar, siri ini menjadi antara siri yang ikonik bagi peminat adiwira Marvel.

Sempena populariti siri TV tersebut, Marvel memilih untuk menerbitkan sebuah filem 'terus ke TV" berjudul The Incredible Hulk Returns, sebagai penyambung kepada siri TV tersebut yang selesai ditayangkan pada tahun 1982.

Jika anda ingat filem 'Thor Ragnarok' menjadi filem pertama menggabungkan watak utama Thor dan Hulk dalam sebuah filem, filem ini sebenarnya menjadi pelopor kepada idea tersebut terlebih dahulu. Bagaimanapun, dalam filem ini Hulk dan Thor bergabung melawan penjenayah biasa, bukan sekumpulan penjahat hebat lain.

Diterbitkan untuk tontonan televisyen di Amerika Syarikat dan di pawagam untuk pasaran antarabangsa, filem Spider-Man ini menjadi filem pertama bagi watak adiwira baik hati ini, sebelum Jepun mengeluarkan versi filem Spider-Man mereka setahun berikutnya.

Filem ini diterbitkan khas sebagai pendahuluan kepada rancangan Marvel ketika itu, mahu mempromosikan watak tersebut seterusnya melancarkan siri televisyen yang berkisar pada watak Peter Parker/Spider-Man tahun berikutanya, yang diberikan judul 'The  Amazing Spider-Man.'

Diterima baik semasa tayangannya, filem ini terkenal dengan lagak aksinya yang berjaya memaparkan Spider-Man meloncat dan melekat pada dinding serta siling dengan berkesan.

Menjadi antara judul yang cuba dipopularkan berikutan sambutan baik penonton terhadap filem dan siri Spider-Man, Marvel sekali lagi melakukan kaedah serupa menerbitkan filem Dr. Strange dengan harapan untuk memulakan siri televisyen watak yang sama.

Namun malangnya filem ini yang mempunyai bajet yang agak besar untuk penerbitannya - gagal. Pelan membangunkan siri televisyen juga tidak kesampaian.

Filem ini membawa kisah pengenalan bagaimana watak Doctor Strange bermula, mempunyai jalan cerita yang agak menarik serta mirip dengan kisah asalnya dalam komik dan juga filem MCU, dengan beberapa perbezaan besar diperkenalkan. Mendiang Stan Lee sendiri terlibat dalam penerbitan filem ini, namun tidak berjaya mengubah nasib filem Dr. Strange daripada 'bungkus.'

Menampilkan aktor terkenal David Hasselhoff (Knight Rider, Baywatch) sebagai watak utama Nick Fury, filem ini mempersembahkan pertembungan di antara Nick Fury dan pasukan pengganas HYDRA yang menjadi musuh ketatnya sekian lama.

Walaupun menampilkan nama sebesar Hasselhoff sekalipun, filem ini layak dikatakan gagal. Dikritik kerana jalan ceritanya yang ringan serta adegan aksi yang tak berapa menjadi, tidak menghalang filem ini daripada menjadi salah satu 'cult film' bagi peminat filem adiwira Marvel.

Sekiranya anda mahu menonton filem ini, jangan sama sekali lakukan perbandingan watak Nick Fury lakonan Samuel L.Jackson dengan watak dalam filem ini. Terima filem ini seadanya. Kami pasti anda akan terhibur dengan visual dan rekaan kostum yang sangat berbaur era 90-an.


5 Lokasi di Bumi Paling Panjang Waktu Berpuasa Ramadan

Berpuasa merupakan satu ibadah orang Islam yang memerlukan Muslim menahan diri daripada makan dan minum. Kaedah untuk melakukan ibadah puasa sebenarnya sama saja di mana-mana saja di seluruh dunia.

Bagaimanapun, tempoh puasa pula akan mengikut kedudukan geografi individu itu. Akan wujud banyak perbezaan pada tempoh ibadah ini perlu dilaksanakan berdasarkan di mana dia berada, kerana ibadah puasa bermula pada detik bermulanya sinar fajar sehinggalah terbenamnya matahari.

Di negara kita pun wujud perbezaan di antara Malaysia Barat dan Malaysia Timur. Kebiasaannya Muslim di Malaysia Timur akan perlu bersahur dan berbuka lebih kurang satu jam lebih awal berbanding orang Malaysia Barat. Bagaimanapun tempoh berpuasa kita tetap serupa, lebih kurang 13 jam. Di manakah lokasinya tempoh berpuasa paling panjang di dunia?

Terletak di bahagian paling utara negara Amerika Syarikat, Alaska mempunyai komuniti orang Islam yang kecil dengan jumlah dianggarkan 3,000 lebih individu. Negeri ini juga mempunyai sebuah pusat komuniti yang dinamakan Islamic Community Centre of Anchorage Alaska (ICCAA) yang menjadi kawasan komuniti Muslim untuk bertemu dan berkenalan.

Berikutan kedudukannya, penduduk Alaska yang beragama Islam perlu dikehendaki berpuasa selama 18 jam dan 34 minit secara puratanya pada bulan Ramadan. Ada yang memilih untuk berpuasa mengikut tempoh fajar hingga terbenamnya matahari. Bagi mereka yang tidak mampu, mereka akan mengikut panduan tempoh berpuasa sama seperti yang diamalkan penduduk Arab Saudi, memendekkan masa puasa 4 ke 5 jam.

Sekiranya waktu tempatan Oslo dijadikan panduan, hari ini mereka akan menamatkan sahur pada jam 2.45 pagi seterusnya membuka puasa pada jam 9.27 malam. Ini bermakna umat Islam di Oslo, Norway perlu berpuasa selama hampir 19 jam atau lebih tepat lagi 18 jam 42 minit.

Oslo mempunyai 3 daerah yang mempunyai komuniti Muslim iaitu Toyen, Gronland dan juga Groruddalen. Komuniti Muslim di Oslo terbentuk akibat kedatangan kumpulan migran Muslim yang ditempatkan di tiga daerah tersebut sejak era 2000.

Seperti kebanyakan negara-negara Scandinavia, Iceland juga tidak terkecuali daripada mempunyai waktu siang yang sangat panjang - pernah mencapai 21 ke 22 jam keseluruhannya. Seramai 2,500 orang Muslim di bandar Rejkyavik, Iceland merasakan perkara itu sesuatu lumrah yang perlu mereka hadapi setiap tahun.

Bagaimanapun ramai penduduk Muslim di situ mengatakan berikutan cuacanya yang sejuk, banyak membantu mereka berpuasa dengan lebih tenang dan selesa walaupun tidak makan dan minum. Untuk tahun ini, penduduk Muslim di bandar Rejkyavik akan berpuasa selama 19 jam dan 26 minit.

Terletak betul-betul selari dengan garisan kutub utara bumi, Lulea merupakan sebuah pekan kecil yang mempunyai jumlah populasi 75,000 orang penduduk. Penduduk komuniti Muslim di bandar ini agak kecil namun mempunyai persatuan mereka sendiri yang dinamakan Lulea Islamic Organization, yang diberikan harapan menjaga kebajikan orang Islam di situ.

Mereka telah pun merancang untuk membina sebuah masjid di daerah tersebut namun sehingga kini, hasrat itu belum kesampaian lagi berikutan kekangan kewangan. Sekiranya berhasil, masjid yang bakal dibina itu bakal menjadi masjid paling utara kedudukannya di bumi. Komuniti kecil Muslim di Lulea ini menghadapi waktu siang yang sangat panjang, pernah mencapai 21 jam sehari. Nasib baiklah kini mereka hanya perlu berpuasa selama 19 jam dan 43 minit sahaja.

Sebuah bandar pelabuhan, Murmansk terletak tidak jauh daripada sempadan dengan negara Norway dan Finland, menjadikannya berkongsi waktu siang panjang dengan negara-negara tersebut. Berikutan keadaan cuacanya yang agak ekstrim dengan kesejukan di bawah tahap beku selama beberapa bulan, jumlah populasi Murmansk mengalami penurunan ketara setiap tahun.

Dianggarkan komuniti Muslim di Murmansk hanyalah 2.06 peratus sahaja daripada jumlah populasi bandar tersebut, menjadikan jumlahnya dalam anggaran sekitar 5,000 ke 6,000 semuanya. Fajar di Murmansk kebiasaanya naik sekitar awal pagi pada jam 1 atau 2 pagi dan waktu Maghrib pula selepas jam 9 malam. Secara purata, penduduk Muslim di bandar Murmansk akan berpuasa selama 20 jam 45 minit sehari.


Kenapa Umat Islam (Muslim) Berpuasa Dalam Bulan Ramadan?

Bulan Ramadan adalah bulan ke sembilan dalam kalendar Islam. Bulan ini adalah waktu di mana keseluruhan umat Islam yang cukup syarat, diwajibkan berpuasa menahan diri daripada makan dan minum serta mengelakkan perkara yang membatalkan puasa.

Ibadah ini sekiranya dilihat daripada perspektif orang bukan Muslim di Malaysia, pasti akan kelihatan sebagai satu ujian yang cukup menyeksa. Bagaimanapun, sebagai seorang Muslim yang dah menjalani berpuluh tahun ibadah puasa, penulis dapat katakan seksa berpuasa hanya seketika - mungkin sehari, dua atau tiga hari pertama.

Lama-kelamaan bila badan dah mula stabil, puasa dah jadi sesuatu yang biasa. Nak cuba? Kenapa umat Islam berpuasa dan apa sejarah di sebalik ibadah puasa? Kenapa hanya pada bulan Ramadan sahaja? Jom kita tengok jawapan kepada persoalan yang ada.

Puasa adalah satu ibadah di mana seorang Muslim yang biasanya sudah akil dan baligh, perlu mengelakkan makan dan minum dari waktu fajar sehinggalah terbenamnya matahari, pada waktu maghrib. Tujuan berpuasa ini ada banyak sebenarnya, boleh dikaitkan dengan sains dan spiritualiti.

Puasa dikatakan satu tabiat yang dapat melindungi sistem pencernaan kita, melalui waktu rehat yang diberikan. Selain daripada itu, puasa juga dapat menurunkan berat badan serta memberikan kesegaran pada badan. Bagi mereka yang jadi lebih besar pada bulan Ramadan ni, penulis tak nak komen apa-apalah. Mungkin dia banyak sangat makan masa berbuka.

Daripada segi rohaninya, puasa memperkuatkan jiwa kita menahan bermacam godaan, khasnya godaan air sejuk berais yang sangat menyegarkan. Bagi perokok ini lah waktu terbaik untuk berhenti, kerana ketika inilah mental perokok berada dalam keadaan terkuat untuk cuba berhenti. Insentifnya ada.

Bulan Ramadan adalah bulan ke sembilan dalam kalendar Hijrah dan tidak selari dengan kalendar Masihi yang kita gunakan - jadi tarikh bulan Ramadan ini akan berubah-ubah setiap tahun. Berikutan jumlah hari yang berbeza, kebiasaannya bulan Ramadan akan berganjak ke belakang sebanyak 11 hari setiap tahun berbanding kalendar Masihi.

Apa maknanya Ramadan? Ramadan bermakna cuaca panas atau suasana kepanasan. Jadi Ramadan bermakna bulan yang panas.

Perintah Allah swt. dalam mewajibkan umat Islam berpuasa ada disebutkan beberapa kali dalam Kitab al-Quran. Antaranya dalam surah al-Baqarah ayat 183 dan 185 yang secara jelas menyebut;

“Hai orang-orang yang beriman, diwajibkan atas kamu berpuasa sebagaimana diwajibkan atas orang-orang sebelum kalian agar kamu bertakwa” (QS. Al Baqarah: 183)

“Bulan Ramadhan adalah bulan bulan diturunkannya Al Qur’an. Al Quran adalah petunjuk bagi manusia dan penjelasan-penjelasan mengenai petunjuk itu dan pembeza (antara yang hak dan yang bathil)” (QS. Al Baqarah: 185)

Selain daripada itu, ada beberapa hadis yang menyokong kewajipan ibadah puasa dalam bulan Ramadan seperti hadis : Daripada Abu Hurairah RA lagi bahawa Rasulullah SAW bersabda : Apabila sampai bulan Ramadhan, pintu-pintu syurga semua dibuka, pintu-pintu neraka pula ditutup dan diikat serta dibelenggu syaitan dan iblis. (Hadith Riwayat al-Bukhari dan Muslim)

Umat Islam percaya al-Quran diwahyukan buat kali pertama semasa bulan Ramadan, sehingga bulan Ramadan dianggap sebagai bulan paling mulia di sisi umat Islam. Peristiwa laila tul qadar yang menjadi titik tolak permulaan Islam menjadi salah satu hari dalam bulan Ramadan yang paling bersejarah.

Walaupun demikian, sebelum diangkat Nabi Muhammad saw. sebagai Rasul terakhir, orang Muslim sebenarnya sudahpun melaksanakan ibadah berpuasa ini cuma kaedahnya berbeza, merujuk kepada kitab Perjanjian Lama dan Perjanjian Baru yang ada.

Kami sudahpun menulis sebuah artikel berkenaan sejarah ini pada tahun 2017, namun ringkasannya kaum Nasrani mengamalkan ibadah puasa selama 40 hari, bukan sebulan. Sementara orang Yahudi pula berpuasa dengan cara yang agak keras, berpuasa dengan berbaring atas pasir sambil memohon maaf ke atas segala kesalahan yang pernah berlaku.

Nabi Muhammad sendiri tidak mengamalkan ibadah puasa pada bulan Ramadan, sebelum turunnya wahyu yang mewajibkan ibadah tersebut. Puasa Nabi Muhammad hanya berlangsung setiap 10 Muharram (salah satu bulan kalendar Hijrah) sempena mengikuti ibadah serupa yang diamalkan Nabi Musa as. sebelum itu.

Selepas menerima wahyu, Nabi Muhammad saw. dan seluruh umat Islam memulakan ibadah puasa kali pertama dalam tempoh sebulan Ramadan pada tahun kedua kalendar Hijrah, menggantikan ibadah puasa yang diamalkan sebelum itu yang dikenali sebagai puasa Asyura.


Kisah Perisik Berjaya Bersembunyi Elak Ditangkap Selama 40 Tahun - Melita Norwood

Pada tahun 1999, seorang wanita British berusia 87 tahun telah mengadakan sidang akhbar di hadapan rumahnya. Dalam sidang akhbar itu, dia mengumumkan bahawa selama hampir empat dekad, dia bekerja sebagai perisik untuk Kesatuan Soviet.

Wanita itu ialah Melita Norwood. Malah, dia adalah perisik Kesatuan Soviet yang paling lama berkhidmat di Britain. Bermula dari Perang Dunia Kedua hinggalah kepada Perang Dingin, dia memberitahu Moscow tentang pelbagai rahsia kerajaan British seperti rahsia nuklear dari pejabat tempat dia bekerja sebagai setiausaha.

Norwood sedia mengaku semua kegiatannya kerana seorang sejarawan Cambridge telah mengetahui rahsianya semasa menulis sebuah buku, tetapi dia tidak rasa bersalah. Dia memberitahu The Times of London bahawa jika dia dalam situasi yang sama sekali lagi, pasti dia memilih untuk menjadi perisik.

Norwood membuat pengakuan terbuka di hadapan rumahnya. Credit : ibtimes

Norwood sebenarnya adalah seorang ahli setia Parti Komunis yang menyokong percubaan Kesatuan Soviet untuk membawa komunisme ke Eropah Timur. Apa yang menakutkan apabila Amerika Syarikat dan Eropah Barat masing-masing mempunyai senjata nuklear yang membinasakan.

Dia memulakan kerjayanya sebagai pengintip pada tahun 1930-an semasa bekerja sebagai setiausaha Persatuan Penyelidikan Logam Non-Ferrous di London. Persatuan itu sebenarnya merupakan sebahagian daripada projek penyelidikan senjata nuklear Amerika Syarikat yang dipanggil "Alloy Tube".

Ketika tiada siapa yang memerhatinya, Norwood akan menyelinap ke pejabat bosnya. Dia kemudian akan membuka peti keselamatan dan mengambil gambar beberapa dokumen rahsia yang berada di dalamnya. DIa kemudian menyerahkan kameranya kepada salah seorang kenalan di KGB. Kenalannya itu hanya mengenali Norwood dengan nama kod "Hola".

Norwood (paling kiri) bersama ibu, adik dan abang tirinya. Credit : history

Pakar masih lagi membahaskan sebanyak manakah penglibatan Norwood dalam membantu program nuklear Kesatuan Soviet. Norwood terus melakukan pengintipan dan menghantar maklumat rahsia sehingga dia bersara.

Pada tahun 1979, dia dan suaminya telah melawat Moscow untuk menerima anugerah Perintah Bendera Merah daripada Kesatuan Soviet. Ketika itu dia hanya menerima anugerah kehormatan sahaja tetapi menolak ganjaran kewangan.

Namun, bagaimanakah Norwood dapat bertahan begitu lama? DIa secara tidak sengaja telah dibantu oleh pihak perisikan Britain, M15. Salah seorang perisik wanita M15 dalam Perkhidmatan Keselamatan British, Mona Maund, sebenarnya telah mengenalpasti bahawa Norwood sebagai suspek pengintip pada tahun 1930-an. Ketika itu Norwood masih awal lagi dalam karier pengintipannya.

Akan tetapi, seorang pegawai atasan lelaki kepada Maund menolak maklumat itu kerana dia berfikir wanita tidak mampu menjadi pengintip yang bagus ketika itu. Malah, dia telah memecat Maund kerana menyangka wanita itu tidak cekap.

Majikan Norwood juga berasa sangsi dengan hubungannya dengan Parti Komunis tetapi mereka tidak pernah dapat membuktikan wanita itu sebagai salah seorang perisik.

Pasukan Perisikan British hanya dapat mengesahkan Norwood sebagai seorang perisik pada tahun 1990-an selepas kejatuhan Soviet Union. Ketika itu salah seorang bekas pegawai KGB yang membelot, Vasili Mitrokhin, telah melarikan diri dan menyerahkan enam fail maklumat penting mengenai perisikan Soviet kepada United Kingdom.

Walaupun menerima maklumat Mitrokhin itu, pegawai-pegawai perisikan British menyimpan maklumat itu kerana menganggap mereka tidak mempunyai bukti yang cukup untuk mendakwa Norwood.

Pada tahun 1996, kerajaan Britain memutuskan bahawa maklumat yang diberikan oleh Mitrokhin perlu disediakan kepada orang awam. Mereka menyerahkan maklumat itu kepada salah seorang profesor di Cambridge, Christopher Andrew, untuk menulis sebuah buku mengenainya.

Rahsia Norwood akhirnya terdedah pada September 1999 apabila The Times of London mula menerbitkan buku Andrew secara bersiri. Pendedahan itu amat mengejutkan anak perempuan Norwood sendiri, Anita Ferguson. Dia tidak menyangkanya sama sekali sehinggalah dia membaca mengenainya dalam akhbar.

Ketika rahsia itu didedahkan akhbar The Times, Norwood kemudian mengadakan sidang akhbar untuk mengesahkan dakwaan itu bahawa dia adalah seorang perisik dan menjelaskan mengapa dia melakukan sedemikian.

Norwood berkata bahawa dia tidak melakukan perkara ini disebabkan habuan wang tetapi untuk membantu mencegah kekalahan sistem baru (Komunisme) yang akan menyediakan makanan, pelajaran dan perkhidmatan kesihatan yang murah kepada rakyatnya.

Dia juga merasakan apa yang diperolehinya daripada perisikan itu mungkin berguna dalam membantu Rusia untuk terus bersaing mengikuti Britain, Amerika Syarikat dan Jerman. Akan tetapi, secara umumnya dia tidak bersetuju terhadap perbuatan mengintip sesebuah negara itu.

Seminggu selepas itu, penulis David Burke memberitahu melalui tulisannya dalam The London Magazine, dia melawat Norwood dan mendapati wanita itu masih lagi berada dalam keadaan terkejut dengan pendedahan itu.

Norwood tidak menyangka bahawa dia akan tertangkap dan akan selamanya terlepas. Namun, Burke menyatakan dalam bukunya The Spy Who Comes From The Co-op : Melita Norwood dan The Ending of Cold War Espionage bahawa sebenarnya Norwood masih lagi terlepas kerana selepas pendedahan yang dilakukan itu, pihak kerajaan masih enggan mendakwanya.

Melita Norwood akhirnya meninggal dunia pada tahun 2005 tetapi orang tetap terpesona dengan kisah hidupnya. Pada tahun 2013, penulis Jennie Rooney telah menerbitkan sebuah novel berjudul Red Joan, berdasarkan kisah kehidupan Norwood.

Baru-baru ini filem Red Joan lakonan Judi Dench sebagai Joan Stanley telah dihasilkan dan ditayangkan. Filem itu menceritakan kisah tentang Stanley yang merupakan seorang perisik, berdasarkan kisah benar Melita Norwood.


5 Bangsa Asal Manusia Menurut Kajian Sains

Kajian sosiologi yang dijalankan beratus-ratus tahun, seringkali memberikan pengiktirafan dan teori yang berbeza tentang pemahaman kita dalam mentafsir sistem sosial manusia, berikutan perubahan pandangan ataupun juga penerimaan orang ramai ketika itu.

Secara rasminya menurut pengiktirafan antarabangsa sehingga kini - ada empat kumpulan bangsa utama yang diiktiraf. Empat kumpulan besar ini pula boleh dipecah-pecahkan kepada ribuan kumpulan kecil lain yang digelarkan 'kumpulan etnik,' dengan anggaran ada 5,000 etnik kesemuanya.

Walaupun empat saja diiktiraf, satu ketika dulu terdapat juga pendapat yang menyebut di dunia ini sebenarnya wujud lima bangsa asal manusia namun pendapat ini tidak lagi diterima pakai.

Pada awal pengenalan teori berkenaan bangsa utama dunia yang bermula pada abad ke 18 sehinggalah sekitar abad ke 19, masyarakat dunia percaya bahawa manusia boleh dibahagikan kepada lima kumpulan utama - ethiopian, caucasian, mongolian, american dan yang terakhir malayan.

Lima kelas ini diusulkan oleh Johann Friedrich Blumenbach, seorang pengkaji Jerman yang lahir pada tahun 1752. Blumenbach diiktiraf oleh pelbagai pihak sebagai pengasas kepada kajian manusia moden, berikutan tulisannya yang membawa pengaruh besar pada penyelidikan. Dengan mengkaji bentuk tengkorak kepala, bentuk wajah dan warna kulit - Blumenbach mengklasifikasikan manusia sebenarnya datang dari lima keluarga dan setiap keluarga mempunyai 'warna' mereka yang tersendiri.

Kajian Blumenbach mula mengalami berubah dengan pengenalan klasifikasi baru, khasnya semasa perang dunia meletus. Pada era pertengahan abad ke 20, seorang pengkaji Amerika bernama Carleton S. Coon memperkenalkan klasifikasi baru menggunakan kategori caucasoid untuk kulit putih, negroid untuk kulit hitam, capoid, mongoloid dan australoid mewakili orang pribumi Australia dan sekitar kepulauan Papua, dengan bangsa 'malayan' dibuang.

Usul awal Blumenbach berkenaan bangsa malayan sebagai salah satu bangsa utama dunia tidak lagi diguna pakai. Bangsa 'malayan' mula dikategorikan hanya sebagai salah satu kumpulan etnik. Walaupun kini menjadi salah satu asas kepada kajian pengklasifikasian manusia zaman moden, pendapat Coon ini tidak lari daripada mendapat tentangan pengkaji-pengkaji lain yang ada unsur rasisme hasil sentimen bangsanya sendiri dalam mengeluarkan klasifikasi tersebut.

Coon didakwa seolah mahu memperkenalkan segregasi pada sistem sosial manusia serta dituduh tidak dapat berlaku adil dalam kajiannya. Buku beliau yang bertajuk 'The Origin of Races' diterbitkanpada tahun 1962 mendapat reaksi bercampur baur, ada yang bersetuju dan ada yang menolak cadangan Coon.

Setakat ini hanya empat sahaja bangsa asal diterima secara rasmi; caucasoid, mongoloid, negroid dan australoid.

Caucasoid dipercayai kumpulan manusia yang datang datang daripada banjaran pergunungan Caucasus, yang terletak di kawasan Laut Hitam dan Laut Caspia bersempadan dengan negara Russia, Georgia, Azerbaijan dan Armenia. Walaupun mempunyai perbahasan dan pandangan bercanggah, setakat ini majoriti penyelidik bersetuju dengan pandangan ini sebagai asal-usul bangsa Caucasoid dan punca istilah 'Caucasian' yang kerap digunakan.

Bangsa Caucasoid boleh dipecahkan kepada kumpulan etnik kecil seperti etnik Aryan, Semitic, Hamitic, Nordic, Mediterranean, Dinaric, Alpine, Arabid, Baltic, Iranid dan Armenoid. Mereka memiliki kulit yang cerah dengan rambut lurus serta bentuk muka yang diistilahkan sebagai tajam. Kulit cerah itu pula dikatakan berpunca daripada persekitaran mereka yang sejuk, menyebabkan pigmentasi kulit mereka menjadi cerah.

Negroid pula mewakili etnik Aborigines, Papuan, Negritos dan Melanesian serta beberapa kumpulan etnik lain. Majoriti orang Negroid dikatakan menetap di kawasan sekitar Afrika pada mulanya, sebelum berhijrah ke kawasan lain.

Identiti orang Negroid pula unik. Mereka mempunyai kulit lebih gelap, kasar dan rambut kerinting. Kebiasaannya hidung mereka sedikit lebar dan bibir lebih tebal serta mempunyai kerangka yang agak tegap. Bangsa Negroid dianugerahkan dengan kekuatan stamina yang tinggi berbanding bangsa lain selain daripada ketahanan badan yang lebih utuh, membolehkan mereka hidup dalam kawasan yang mencabar.

Bangsa Mongoloid pula mewakili satu bangsa manusia yang kita terima sebagai wajah sekarang 'Asia' pada ciri-cirinya. Selain daripada orang Asia Timur dan Asia Utara, orang asal Amerika juga dikategorikan dalam bangsa ini. Bangsa Mongoloid mempunyai kulit yang kekuning-kuningan, rambut lurus dan hitam, kulit licin tanpa banyak bulu roma serta tubuh agak langsing.

Bangsa Mongoloid dibahagikan kepada dua, dengan etnik Neo-Mongoloid seperti orang Eskimo, Buryat, Cina dan Chukchi yang biasanya duduk di kawasan bersuhu rendah. Kumpulan etnik kedua di bawah bangsa Mongoloid adalah Paleo-Mongoloid yang mengandungi kumpulan Polinesia, Filipinos, Burmese dan beberapa kumpulan lain. Kedua kumpulan etnik ini mempunyai perbezaan ketara pada rupa fizikal, disebabkan tinggal di iklim yang berbeza dan kebolehan badan menyesuaikan diri, menyebabkan perbezaan struktur tubuh badan di antara Neo-Mongoloid dan Paleo-Mongoloid.

Kumpulan terakhir yang keempat adalah bangsa Australoid. Menurut satu teori yang sangat popular, bangsa Australoid adalah bangsa asal yang datang dari Afrika dan telah melakukan migrasi ke tanah besar Australia sekarang, melalui jalan darat merentasi kawasan Asia Tenggara satu masa dulu.

Orang asal Australia, Melanesian, Papua dan Negritos semuanya dikategorikan di bawah bangsa Australoid. Memiliki ciri yang hampir serupa dengan bangsa Negroid, kewujudan kategori bangsa Australoid ini menimbulkan perdebatan di kalangan pengkaji yang percaya Australoid sepatutnya dikategorikan di bawah Negroid.

Bagaimanapun setakat ini, secara rasminya bangsa Australoid diambil sebagai satu bangsa khas asal manusia serta dipercayai turut sama berkait dengan kelompok manusia yang tinggal di sekitar Pulau Andaman dan Pulau Nicobar, yang terletak di Lautan Hindi.

Pada tahun 1775, dalam disertasinya yang bertajuk De Generis Humani Varietate Nativa atau 'On Natural Varieties of Mankind', Johann Friedrich Blumenbach memperkenalkan empat kategori bangsa asal. Bagaimanapun, pada tahun 1795 selepas hampir 20 tahun, Blumenbach menambah satu kategori bangsa yang beliau percayai wujud dan patut diiktiraf - bangsa Melayu atau digelarkan oleh beliau sebagai 'bangsa perang' atau 'bangsa coklat.'

Digelarkan sebagai 'Malay-Polinesia', bangsa ini dipercayai mendiami Tanah Sunda sehinggalah kawasan sekitar Madagascar dan kepulauan Pasifik. Blumenbach menggunakan terma 'Malay' atau Melayu dalam tulisannya, mengambil semua suku etnik yang dilabelkan sebagai Mariana, Filipina, Maluku, Sunda, Indo-China termasuklah suku-suku di Kepulauan Pasifik seperti etnik Tahiti sebagai bangsa Melayu.

Tindakan Blumenbach memperkenalkan 5 kategori bangsa menukar model teori 4 bangsa yang diperkenalkannya sebelum itu, yang sebenarnya diambil daripada idea gurunya Carl Linnaeus, seorang pengkaji tamadun manusia dari Sweden. Blumenbach sendiri dalam komentarnya berpendapat model bangsa yang diperkenalkan oleh gurunya Linnaeus perlu ditambah baik, tidak lagi perlu bergantung kepada bukti geografi semata-mata tetapi kepada sistem hirarki yang beliau percaya lebih tepat. Jadi pada pandangan beliau, pengenalan bangsa 'Malayan' merupakan satu tindakan yang lebih tepat mencerminkan bangsa-bangsa asal di seluruh dunia.

Walau demikian, cadangan Blumenbach ini ditolak oleh majoriti pengkaji manusia yang lain yang berpendapat Melayu tidak sepatutnya dilihat sebagai salah satu bangsa utama dan hanya patut dianggap sebagai satu etnik. Atas sebab itulah, sehingga kini bila menyebut tentang bangsa asal dalam kajian yang dijalankan, kita hanya akan belajar tentang Caucasoid, Mongoloid, Negroid dan Austaloid.


Apa Akan Berlaku Pada Kedudukan Bumi Jika Semua Manusia Melompat Serentak?

Tahukah anda matahari setiap hari sedang menjadi semakin panas suhunya? Diramalkan dalam tempoh 5 billion tahun lagi, gas matahari yang sebelum ini tidak tersebar jauh akan mula merebak dalam radius yang lebih besar serta diramal mampu menyebabkan kerosakan besar pada bumi.

Penyelidik juga meramalkan, 1.1 billion tahun lagi, matahari akan menjadi 11% lebih panas menyebabkan suhu purata di bumi meningkat sehingga 50 darjah celcius. Suhu yang naik ini akan menyebabkan air laut yang ada pada permukaan bumi mengeluwap dengan lebih pantas.

Atas telahan ini, ramai saintis telah pun memulakan kajian bagi menyelamatkan tamadun manusia. Ada pihak sudah mula secara serius mencari jalan bagi membuka penempatan di planet baru, membawa idea pembukaan koloni di Marikh. Bagaimanapun, tempoh masa yang sangat panjang diperlukan sekitar 2700 tahun dalam usaha memindahkan 7 billion penduduk bumi - walaupun setiap hari 1,000 penerbangan dijadualkan.

Salah satu usaha lain yang sedang dijalankan, adalah dengan menggerakkan kedudukan bumi. Tak percaya?

Idea untuk menggerakkan bumi sedikit demi sedikit pada mulanya datang daripada kisah-kisah sains fiksyen. Secara logiknya, apa-apa saja pergerakan yang menujah permukaan bumi sebenarnya mampu menggerakkannya - seperti pelancaran roket ke angkasa.

Bagaimanapun, tamadun manusia besar kemungkinan tidak akan mampu menghasilkan roket yang mampu memberikan impak pada bumi, berikutan saiznya yang jauh lebih besar.

Salah satu idea paling primitif yang benar-benar di kaji oleh penyelidik, adalah idea apa akan berlaku sekiranya semua manusia di bumi melompat pada waktu yang sama. Adakah akan berlaku perubahan pada kedudukan bumi?

Nampak macam kelakar kan persoalan itu tetapi penyelidikan terhadapnya telah pun dilakukan bagi mengambil kira segala kemungkinan yang boleh diambil. Jadi, apa akan berlaku pada bumi sekiranya kita semua melompat pada waktu yang sama? Adakah bumi akan bergerak.

Seorang ahli fizik bernama Rheitt Allain daripada Universiti of Southeastern Lousiana telah pun melakukan perkiraan bagi mendapatkan jawapan kepada persoalan ini.

Dengan menggunakan anggaran berat keseluruhan 363 billion kilogram bagi semua penduduk bumi seramai 7 billion orang, dengan kemampuan melompat setinggi 30 cam setiap seorang, Allain meramalkan sekiranya semua 7 billion manusia melompat serentak - bumi hanya akan bergerak sebanyak 1/100 saiz sebuah atom hidrogen. Dalam erti kata lain, sangat kecillah pergerakannya.

Dalam satu kajian lain yang dijalankan secara santai, sekumpulan pengkaji yang bekerjasama dengan studio BBC United Kingdom telah meminta agar kesemua 50,000 orang pengunjung festival muzik Reading melompat serentak, bagi membolehkan impaknya diukur.

Lompatan 50,000 orang itu hanya mampu menghasilkan bacaan 0.6 pada skala magnitud. Bacaan 0.6 yang didapati itu tidak layak untuk masuk dalam mana-mana kategori magnitud gempa bumi, kerana gempa bumi kecil pun memerlukan bacaan 3.0 minima.

Dengan mengambil kira bacaan yang telah diterima dan membandingkannya dengan impak yang mampu dihasilkan sekiranya 7 billion orang melompat dalam satu masa, mustahil sebenarnya manusia mampu bersatu menggerakkan bumi hanya dengan menggunakan tubuh badan kita.

Satu-satunya fenomena yang mampu menggerakkan bumi adalah gempa bumi. Gempa bumi Tohoku yang berlaku pada tahun 2011 di Jepun mempunyai bacaan 9 pada skala magnitud, sehinggakan memberikan kesan pada pusingan bumi serta memendekkan tempoh hari kita sebanyak 1.8 mikrosaat (1/1,000,000 saat).

Walaupun dengan kekuatan 9 pada skala magnitud pun yang menyamai 20 trilion kilogram letupan dinamit, impak sebesar itu hanya mampu memberi kesan yang sangat minima pada pergerakan dan kedudukan bumi.

Kami harap artikel ini menjawab persoalan 'apa akan berlaku pada bumi sekiranya semua manusia melompat dalam waktu yang sama.'